02016R1240 — DA — 07.02.2018 — 002.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

►B KOMMISSIONENS GENNEMFØRELSESFORORDNING (EU) 2016/1240 af 18. maj 2016 om gennemførelsesbestemmelser til Europa-Parlamentets og Rådets forordning (EU) nr. 1308/2013 for så vidt angår offentlig intervention og støtte til privat oplagring (EØS-relevant tekst) (EUT L 206 af 30.7.2016, s. 71)

Ændret ved:









▼B

KOMMISSIONENS GENNEMFØRELSESFORORDNING (EU) 2016/1240

af 18. maj 2016

om gennemførelsesbestemmelser til Europa-Parlamentets og Rådets forordning (EU) nr. 1308/2013 for så vidt angår offentlig intervention og støtte til privat oplagring

(EØS-relevant tekst)







AFSNIT I

ALMINDELIGE BESTEMMELSER







KAPITEL I

Indledende bestemmelse

Artikel 1

Anvendelsesområde

1. Ved denne forordning fastsættes gennemførelsesbestemmelser til forordning (EU) nr. 1308/2013 og forordning (EU) nr. 1370/2013 for så vidt angår:

a) opkøb og salg fra offentlig intervention af produkter, der er nævnt i artikel 11 i forordning (EU) nr. 1308/2013

b) støtte til privat oplagring af produkter, der er nævnt i artikel 17 i forordning (EU) nr. 1308/2013.

2. Denne forordning finder anvendelse med forbehold af specifikke bestemmelser i gennemførelsesforordninger:

a) om indledning af en udbudsprocedure med henblik på opkøb af produkter eller indledning af salg af produkter fra intervention eller

b) om indledning af en udbudsprocedure eller forudfastsættelse af støtten til privat oplagring.







KAPITEL II

Almindelige fælles regler

Artikel 2

Afgivelse og antagelse af tilbud, bud og ansøgninger

1. Aktørerne indgiver tilbud eller bud i forbindelse med offentlig intervention samt bud og ansøgninger om støtte til privat oplagring efter den metode, der er stillet til rådighed af den pågældende medlemsstats betalingsorgan.

2. Tilbud, bud eller ansøgninger kan antages, hvis de indgives på det officielle sprog eller et af de officielle sprog i den medlemsstat, hvor tilbuddet, buddet eller ansøgningen er indgivet, og skal på en formular, som fås hos betalingsorganet, som minimum indeholde følgende oplysninger:

a) aktørens navn, adresse og momsregistreringsnummer i den medlemsstat, hvor aktøren udøver sin hovedaktivitet

b) de produkter eller typer af produkter, den gælder for, og eventuelt deres KN-kode

c) den mængde, der indgives tilbud eller bud på eller ansøges om, med forbehold af de minimumsmængder, der er fastsat i artikel 5, hvis det er relevant.

3. Disse tilbud, bud eller ansøgninger må ikke indeholde yderligere betingelser stillet af aktøren end dem, der er fastsat i denne forordning eller i den relevante gennemførelsesforordning om indledning af udbudsprocedure eller forudfastsættelse af støtten til privat oplagring.

4. Når fristen for indgivelse af tilbud, bud eller ansøgninger falder på en helligdag, indgives tilbuddene, buddene eller ansøgningerne senest den sidste arbejdsdag før helligdagen.

5. Tilbud, bud eller ansøgninger, der indgives en lørdag, søndag eller helligdag, anses for at være modtaget af betalingsorganet på den første arbejdsdag efter den dag, de blev indgivet.

6. Tilbud, bud eller ansøgninger, der er indgivet, kan ikke trækkes tilbage eller ændres.

7. Betalingsorganet registrerer de tilbud, bud eller ansøgninger, der kan antages, og de pågældende mængder den dag, hvor de modtages.

8. Rettigheder og forpligtelser i forbindelse med antagelsen af tilbuddet, buddet eller ansøgningen kan ikke overdrages.







AFDELING II

OFFENTLIG INTERVENTION







KAPITEL I

Særlige regler for offentlig intervention

Artikel 3

Interventionsoplagringssteder

1. Hvert interventionsoplagringssted (»oplagringssted«) skal have en minimumslagerkapacitet på:

a) for korn: 5 000 t, 7 500 t fra den offentlige interventionsperiode 2017/18, 10 000 t fra perioden 2018/19, 15 000 t fra perioden 2019/20

b) for ris: 5 000 t, 7 500 t fra den offentlige interventionsperiode 2017/18, 10 000 t fra perioden 2018/19

c) for smør og skummetmælkspulver: 400 t, 600 t fra den offentlige interventionsperiode 2017, 800 t fra perioden 2018

Medlemsstater med en gennemsnitlig årlig kornproduktion på under 20 mio. t kan fortsætte med at have en minimumslagerkapacitet på 10 000 t fra perioden 2019/20.

2. I denne artikel forstås ved »minimumslagerkapacitet« en minimumskapacitet, der ikke nødvendigvis er permanent til rådighed, men som let kan skaffes i den periode, hvor der kan foretages opkøb.

3. Et betalingsorgan kan kun fravige stk. 1, hvis det påviser, at den minimumslagerkapacitet, der er angivet i nævnte stykke, ikke er til rådighed, og hvis erstatningsoplagringsstederne har let adgang til en flod-, sø- eller jernbaneforbindelse.

Artikel 4

Fastsættelse af produkters støtteberettigelse

1. Produkters støtteberettigelse ved offentlig intervention fastsættes i overensstemmelse med de metoder, der er fastsat i følgende bestemmelser:

a) for korn: i del I, II, III og IV i bilag I

b) for ris: i del I i bilag II

c) for oksekød: i del I i bilag III

▼M2

d) for smør: i del I og Ia i bilag IV til denne forordning

e) for skummetmælkspulver i del I og Ia i bilag V til denne forordning.

2. De metoder, der skal anvendes til at fastslå kvaliteten af korn, smør og skummetmælkspulver, der er berettiget til offentlig intervention, jf. bilag I, IV og V, er dem, der er fastsat ved de seneste udgaver af de relevante europæiske eller internationale standarder, alt efter tilfældet, der er i kraft mindst seks måneder før den første dag af tidsrummet for offentlig intervention som defineret i artikel 12 i forordning (EU) nr. 1308/2013.

▼B







KAPITEL II

Opkøb af produkter til intervention







Afdeling 1

Generelle bestemmelser

Artikel 5

Minimumsmængder af produkter, der tilbydes eller udbydes

1. Minimumsmængden af produkter, der tilbydes eller udbydes til opkøb, skal være:

a) for blød hvede, byg og majs: 160 t

b) for hård hvede: 20 t

c) for ris: 40 t

d) for oksekød: 20 t

e) for smør: 30 t

f) for skummetmælkspulver: 30 t.

Medlemsstater med en gennemsnitlig årlig kornproduktion på under 20 mio. t kan vælge at have en minimumsmængde på 120 t for blød hvede, byg og majs.

2. Et betalingsorgan kan fastsætte en minimumsmængde højere end angivet i stk. 1, hvis det er begrundet i forhold og praksis inden for engroshandelen eller de gældende miljøregler i den pågældende medlemsstat.

Artikel 6

Sikkerhedsstillelsen for opkøb af produkter

Størrelsen af den sikkerhed, der skal stilles i overensstemmelse med artikel 4, litra a), i delegeret forordning (EU) 2016/1238, når der afgives tilbud eller bud med henblik på opkøb af produkter ved offentlig intervention, skal være:

a) for korn: 20 EUR/t

b) for ris: 30 EUR/t

c) for oksekød: 300 EUR/t

d) for smør: 50 EUR/t

e) for skummetmælkspulver: 50 EUR/t.

Artikel 7

Afgivelse og antagelse af tilbud og bud

1. Et tilbud eller bud kan kun antages, hvis det opfylder de krav, der er fastsat i artikel 2 og, i tilfælde af en udbudsprocedure, i gennemførelsesforordningen om indledning af en udbudsprocedure, jf. artikel 12. Det skal ligeledes opfylde følgende betingelser:

a) Det skal mindst indeholde følgende oplysninger:

i) for ris en angivelse af type og sort

ii) undtagen for oksekød det sted, hvor produktet opbevares ved tilbuddets eller buddets afgivelse

iii) for korn og ris det oplagringssted, som tilbuddet eller buddet afgives for

iv) for korn og ris høståret og produktionsområdet eller -områderne i Unionen

v) for smør og skummetmælkspulver fremstillingsdatoen

vi) for smør og skummetmælkspulver navn og godkendelsesnummer på den godkendte virksomhed, hvor det er fremstillet

b) aktøren har stillet en sikkerhed i henhold til artikel 4, litra a), i delegeret forordning (EU) 2016/1238

c) for korn og ris: aktøren har erklæret følgende:

i) at produkterne er af EU-oprindelse

ii) at tilbuddet eller buddet gælder for et homogent parti, der, når det drejer sig om ris, skal bestå af uafskallet ris af samme sort

iii) hvorvidt der er foretaget en behandling efter høst eller ej, og om relevant det anvendte produkts navn, at det er blevet anvendt i overensstemmelse med anvendelsesbetingelserne, og at produktet er godkendt i henhold til Europa-Parlamentets og Rådets forordning (EF) nr. 1107/2009 ( 1 ).

2. For andre produkter end oksekød kan aktøren på den formular, der er omhandlet i artikel 2, stk. 2, anmode om, at produktet overtages på det oplagringssted, hvor det befinder sig på tidspunktet for tilbuddets eller buddets afgivelse, forudsat at oplagringsstedet opfylder kravene i artikel 7, stk. 1, i delegeret forordning (EU) 2016/1238 og i nærværende forordnings artikel 3.

Artikel 8

Betalingsorganets kontrol af tilbuddene og buddene

1. Betalingsorganerne træffer beslutning om, hvorvidt tilbud og bud kan antages på grundlag af kravene i artikel 2 og 7.

Hvis betalingsorganet beslutter, at et tilbud eller et bud ikke kan antages, oplyser det den berørte aktør inden tre arbejdsdage efter modtagelsen af tilbuddet eller buddet. Hvis aktøren for så vidt angår tilbud ikke modtager en sådan meddelelse, anses tilbuddet for at kunne antages.

2. For så vidt angår korn og ris kan de erklæringer, der er omhandlet i artikel 7, stk. 1, litra c), kontrolleres administrativt for overensstemmelse, efter at betalingsorganet har kontrolleret, at tilbuddene eller buddene kan antages, eventuelt med bistand fra det betalingsorgan, der har kompetencen for det oplagringssted, som aktøren har angivet, jf. artikel 57, stk. 2.

Artikel 9

Meddelelser om tilbud og bud til Kommissionen

1. Medlemsstaterne giver Kommissionen meddelelse om alle tilbud og bud, der kan antages, inden for følgende frister:

a) For så vidt angår tilbud skal meddelelser indgives senest kl. 12.00 (belgisk tid) hver tirsdag og vedrøre de mængder af produkterne, som der i den foregående uge blev afgivet et gyldigt tilbud på, og de dermed forbundne oplysninger.

Når de tilbudte mængder nærmer sig de lofter, der er fastsat i artikel 3, stk. 1, i forordning (EU) nr. 1370/2013, underretter Kommissionen medlemsstaterne om, fra hvilken dato de skal give Kommissionen meddelelse hver arbejdsdag.

Efter denne dato giver medlemsstaterne senest kl. 14.00 (belgisk tid) hver arbejdsdag Kommissionen meddelelse om de mængder, der tilbydes til intervention i løbet af den foregående arbejdsdag.

b) For så vidt angår buddene finder de frister, der er fastsat i gennemførelsesforordningen om indledning af udbudsproceduren anvendelse.

2. De meddelelser, der er omhandlet i stk. 1, litra a) og b), må ikke indeholde aktørens navn, adresse og momsregistreringsnummer og, for så vidt angår smør og skummetmælkspulver, den godkendte virksomheds navn og godkendelsesnummer.

3. Hvis en medlemsstat ikke giver Kommissionen meddelelse om et gyldigt tilbud eller bud inden for de frister, der er omhandlet i stk. 1, litra a) og b), anses den for at have givet Kommissionen meddelelse om, at der ikke foreligger noget tilbud eller bud.







Afdeling 2

Opkøb til fast pris

Artikel 10

Indgivelse af tilbud på opkøb af blød hvede, smør og skummetmælkspulver til fast pris

Tilbud kan indgives til betalingsorganet fra begyndelsen af de offentlige interventionsperioder, som er fastsat i artikel 12 i forordning (EU) nr. 1308/2013.

Artikel 11

Foranstaltninger til sikring af de kvantitative begrænsninger

1. For at opfylde de kvantitative begrænsninger, der er fastsat i artikel 3, stk. 1, i forordning (EU) nr. 1370/2013, træffer Kommissionen som fastsat i artikel 3, stk. 6, litra a), i nævnte forordning beslutning om:

a) at afslutte interventionsopkøb til fast pris

b) hvis antagelsen af hele den tilbudte mængde ville føre til, at maksimumsmængden overskrides, at fastsætte en tildelingskoefficient for den samlede mængde i de tilbud, som er modtaget, og som Kommissionen har fået meddelelse om, fra hver enkelt aktør på dagen for beslutningen

c) i givet fald at afvise verserende tilbud, der er afgivet til medlemsstaternes betalingsorganer.

Kommissionen træffer beslutning senest to arbejdsdage efter den meddelelse, der er nævnt i artikel 9, stk. 1, litra a), første afsnit, og inden fem arbejdsdage efter den meddelelse, der er nævnt i artikel 9, stk. 1, litra a), tredje afsnit.

For så vidt angår denne artikel, når dagen for meddelelsen er en helligdag for Kommissionen, begynder nedtællingen til fristen den første arbejdsdag efter den pågældende helligdag. Hvis disse helligdage medregnes i fristen for Kommissionens beslutning, tælles kun arbejdsdage.

2. Som undtagelse fra artikel 2, stk. 6, kan en aktør, som en tildelingskoefficient som omhandlet i stk. 1, litra b), finder anvendelse på, trække sit tilbud tilbage inden fem arbejdsdage efter datoen for ikrafttrædelsen af beslutningen om at fastsætte en tildelingskoefficient.







Afdeling 3

Opkøb ved udbudsprocedure

Artikel 12

Udbudsprocedure

1. En udbudsprocedure med henblik på opkøb af produkter som omhandlet i artikel 11 i forordning (EU) nr. 1308/2013 indledes ved hjælp af en gennemførelsesforordning om indledning af udbudsproceduren, som navnlig skal indeholde følgende oplysninger:

a) de omfattede produkter og:

i) for ris en angivelse af type og sort

ii) for oksekød, hvorvidt udbuddet er for udbening af de opkøbte slagtekroppe eller for oplagring uden udbening

b) den omfattede periode (»udbudsperioden«) og om nødvendigt de forskellige delperioder, hvor der kan afgives bud.

2. Kommissionen kan indlede en udbudsprocedure med henblik på opkøb af oksekød pr. kategori og medlemsstat eller område i en medlemsstat, jf. artikel 13, stk. 1, litra c), i forordning (EU) nr. 1308/2013, på grundlag af de to seneste ugentlige noteringer af markedspriserne. Kommissionen kan afslutte denne udbudsprocedure, jf. artikel 13, stk. 2, i nævnte forordning, på grundlag af den seneste ugentlige notering af markedspriserne.

3. Hvis Kommissionen indleder en begrænset udbudsprocedure som nævnt i artikel 3, stk. 3, i forordning (EU) nr. 1370/2013, skal gennemførelsesforordningen om indledning af proceduren henvise til den specifikke medlemsstat eller det eller de specifikke områder i en medlemsstat, som udbudsproceduren omfatter.

4. For ris kan udbudsproceduren begrænses til særlige sorter eller en eller flere typer af uafskallet ris, nemlig »rundkornet ris«, »middelkornet ris«, »langkornet ris af kategori A« eller »langkornet ris af kategori B« som defineret i punkt I.2, litra a), b) eller c), i del I i bilag II til forordning (EU) nr. 1308/2013.

5. For oksekød gælder følgende regler:

a) den gennemsnitlige markedspris pr. støtteberettiget kategori i en medlemsstat eller i et område af en medlemsstat skal tage hensyn til priserne på kvaliteterne U, R og O, udtrykt i kvalitet R3 efter de konverteringskoefficienter, der er fastsat i del II i bilag III i den pågældende medlemsstat eller det pågældende interventionsområde

b) de gennemsnitlige markedspriser noteres i overensstemmelse med Kommissionens forordning (EF) nr. 1249/2008 ( 2 )

c) den gennemsnitlige markedspris pr. støtteberettiget kategori i en medlemsstat eller i et område af en medlemsstat beregnes til gennemsnittet af markedspriserne for de samlede kvaliteter, der er omhandlet i litra b), vægtet indbyrdes på grundlag af hver kvalitets relative andel af medlemsstatens eller områdets samlede antal slagtninger.

Det Forenede Kongeriges område består af følgende to interventionsområder:

i) område I: Storbritannien

ii) område II: Nordirland.

Artikel 13

Afgivelse og antagelse af bud

1. Ud over de generelle betingelser, der er fastsat i artikel 2 og 7, kan et bud kun antages, hvis det indeholder oplysning om en foreslået pris i euro pr. måleenhed af produktet med højst to decimaler, ekskl. moms.

For korn og ris skal den budte pris pr. ton af produkter være en pris, der svarer til minimumskvaliteten for korn, der er fastsat i del II i bilag I til delegeret forordning (EU) 2016/1238, eller standardkvaliteten for ris, der er fastsat i afdeling A i bilag III til forordning (EU) nr. 1308/2013 leveret til oplagringsstedet uaflæsset.

For så vidt angår smør og skummetmælkspulver skal den budte pris være pr. 100 kg produkter leveret til oplagringsstedets læsserampe.

For oksekød skal buddene indeholde den tilbudte pris, der fastsættes i henhold til artikel 12, stk. 5, litra a), udtrykt pr. ton produkter af kvalitet R3, og angive, om det vedrører ikkeudbenet kød til udbening eller til oplagring uden udbening.

2. Med forbehold af artikel 15, stk. 2, i nærværende forordning må den budte pris ikke overstige den offentlige interventionspris, der er fastsat i artikel 2, stk. 1, i forordning (EU) nr. 1370/2013.

Artikel 14

Beslutning om opkøbspris

1. På grundlag af de noterede bud i overensstemmelse med artikel 9 træffer Kommissionen beslutning om:

a) ikke at fastsætte en maksimumsopkøbspris eller

b) at fastsætte en maksimumsopkøbspris.

2. Den beslutning, der er omhandlet i stk. 1, offentliggøres i Den Europæiske Unions Tidende.

Artikel 15

Individuelle beslutninger om buddene

1. Er der ikke fastsat nogen maksimumsopkøbspris, afvises alle bud.

2. Er der fastsat en maksimumsopkøbspris, antager betalingsorganet de bud, der svarer til eller er lavere end dette beløb. Alle de øvrige bud afvises.

Betalingsorganet antager kun bud, som Kommissionen har fået meddelelse om i overensstemmelse med artikel 9.

3. Betalingsorganet træffer beslutningerne i stk. 1 og 2 efter offentliggørelse af Kommissionens beslutning, jf. artikel 14, stk. 1.

Betalingsorganet underretter aktørerne om resultatet af deres deltagelse i udbudsproceduren senest tre arbejdsdage efter ikrafttrædelsen af Kommissionens beslutning.

Denne meddelelse er ikke nødvendig, når buddet antages, hvis betalingsorganet udsteder et leveringsbevis, jf. artikel 17, inden fem arbejdsdage efter ikrafttrædelsen af Kommissionens beslutning. I tilfælde af en sådan accept kan der ikke indrømmes yderligere forlængelse af fristen for udstedelse af leveringsbeviset, jf. artikel 17, stk. 1, andet afsnit.

Artikel 16

Begrænsning af opkøb af oksekød

De betalingsorganer, som på grund af store tilførsler af oksekød ikke er i stand til at overtage det tilbudte kød, kan begrænse opkøbene til den mængde, de kan overtage på deres territorium eller i et af deres interventionsområder, jf. artikel 12, stk. 5.

Betalingsorganerne drager omsorg for, at alle interesseredes lige adgang berøres mindst muligt af denne begrænsning.







Afdeling 4

Levering og transportomkostninger

Artikel 17

Leveringsbevis

1. Når betalingsorganet har kontrolleret, om tilbuddet eller buddet kan antages i overensstemmelse med artikel 8 og 13, udsteder det leveringsbeviset senest fem arbejdsdage efter udløbet af den frist, der er omhandlet i artikel 11, stk. 1, andet afsnit, eller efter ikrafttrædelsen af den beslutning, der er omhandlet i artikel 14, stk. 1.

Betalingsorganet kan beslutte at forlænge fristen for udstedelse af leveringsbeviset, når det er nødvendigt på grund af store mængder accepteret korn eller ris. Fristen for produkternes levering må dog ikke være senere end 65 dage efter udløbet af den frist eller ikrafttrædelse, der er nævnt i første afsnit. I sådanne tilfælde underretter betalingsorganet de berørte aktører.

2. Leveringsbeviset dateres og nummereres og skal indeholde følgende oplysninger:

a) den mængde, der skal leveres

b) fristen for produkternes levering

c) det oplagringssted, produkterne skal leveres til

d) den pris, som tilbuddet eller buddet er antaget til.

3. Leveringsbeviset udstedes kun for mængder, som Kommissionen har fået meddelelse om i henhold til artikel 9.

Artikel 18

Særlige bestemmelser for levering af korn og ris

1. Betalingsorganet udpeger det oplagringssted, hvortil kornet eller risen skal leveres med de lavest mulige omkostninger.

2. Leveringen til oplagringsstedet skal ske senest 60 dage efter leveringsbevisets udstedelsesdato. Alt efter størrelsen af de mængder, der er accepteret, kan betalingsorganet dog forlænge fristen med op til 14 dage. I sådanne tilfælde kan leveringsperioden i artikel 17, stk. 1, andet afsnit, forlænges i overensstemmelse hermed. Betalingsorganet underretter de berørte aktører.

3. Aktøren afholder omkostningerne ved følgende undersøgelser udført for korn i overensstemmelse med den metode, der er omhandlet i del IV i bilag I:

i) test for amylaseaktivitet (Hagberg)

ii) test til bestemmelse af proteinindholdet i hård hvede og blød hvede

iii) Zélénytest

iv) test af maskinbearbejdelighed

v) analyser af de forurenende stoffer.

Artikel 19

Omkostninger ved transport af korn og ris

1. Omkostningerne ved transport af korn eller ris fra det sted, hvor produktet er oplagret ved tilbuddets eller buddets afgivelse, til det oplagringssted, der er angivet i leveringsbeviset, afholdes af aktøren for de første 50 km.

Ud over maksimumsafstanden afholdes de supplerende transportomkostninger af betalingsorganet og godtgøres af Kommissionen til en rate på 0,05 EUR pr. ton og pr. km.

2. Hvis det betalingsorgan, som opkøber kornet eller riset, henhører under en anden medlemsstat end den, hvor produktet er oplagret, tages der ved beregningen af maksimumsafstanden i stk. 1 ikke hensyn til afstanden mellem aktørens lager og grænsen til den medlemsstat, hvor betalingsorganet er beliggende.

Artikel 20

Særlige bestemmelser for levering af oksekød

1. Ved opkøbsprisen for oksekød forstås prisen for det oksekød, der leveres ved indvejningen ved indgangen til oplagringsstedet eller, hvis kødet skal udbenes, opskæringsvirksomheden.

2. Omkostningerne ved aflæsning afholdes af aktøren.

3. Aktørerne leverer produkterne senest 15 dage efter leveringsbevisets udstedelsesdato. Alt efter størrelsen af de mængder, der er givet tilslag for, kan betalingsorganet dog forlænge fristen med op til syv dage. I sådanne tilfælde underretter betalingsorganet de berørte aktører.

Artikel 21

Særlige bestemmelser for pakning, levering og oplagring af smør og skummetmælkspulver

1. Smør pakkes og leveres i blokke med en nettovægt på mindst 25 kg i overensstemmelse med kravene i bilag IV, del II.

2. Skummetmælkspulver pakkes og leveres i sække med en nettovægt på 25 kg i overensstemmelse med kravene i bilag V, del II.

3. Aktøren leverer smørret eller skummetmælkspulveret til oplagringsstedets læsserampe inden 21 dage efter datoen for udstedelsen af leveringsbeviset. Alt efter størrelsen af de mængder, der er accepteret, kan betalingsorganet forlænge fristen med op til syv dage. I sådanne tilfælde underretter betalingsorganet de berørte aktører.

Smørret og skummetmælkspulveret leveres på paller af en kvalitet, der er egnet til langtidsoplagring, som skal ombyttes med tilsvarende paller. Alternativt kan et tilsvarende system godkendes af betalingsorganet.

Omkostningerne ved aflæsning af smørret eller skummetmælkspulveret på oplagringsstedets læsserampe afholdes af betalingsorganet.

4. Betalingsorganet kræver, at smør og skummetmælkspulver skal oplagres og opbevares på paller på en sådan måde, at partierne let kan identificeres, og at der er let adgang til dem.

Artikel 22

Levering

1. Datoen for levering skal være:

a) for korn, ris, smør og skummetmælkspulver: den dato, hvor det bekræftes, at hele den mængde, som er anført på leveringsbeviset, blev indlagret på det udpegede oplagringssted. Denne dato kan ikke være tidligere end dagen efter leveringsbevisets udstedelsesdato

b) for hvert parti oksekød: datoen for anbringelse ved indvejningen ved indgangen til interventionsoplagringsstedet eller, hvis kødet skal udbenes, opskæringsvirksomheden.

2. Betalingsorganet kan beslutte, at overtagelsen af korn, ris, smør eller skummetmælkspulver finder sted på det oplagringssted, hvor oksekødet opbevares på tidspunktet for tilbuddets eller buddets afgivelse, forudsat at oplagringsstedet opfylder kravene i artikel 7, stk. 1, i delegeret forordning (EU) 2016/1238 og i nærværende forordnings artikel 3. I så fald er leveringsdatoen dagen efter leveringsbevisets udstedelsesdato og fungerer som den relevante dato, jf. artikel 18, stk. 2, litra a), i gennemførelsesforordning (EU) nr. 908/2014.

3. Produkterne overtages af betalingsorganet eller dets repræsentant, som er uafhængig af aktøren.







Afdeling 5

Kontrol og overtagelse

Artikel 23

Overtagelsesattest

1. Overtagelsesattesten udstedes af betalingsorganet, efter at de krævede kontroller og analyser har fastslået, at støtteberettigelseskravene i artikel 3 i delegeret forordning (EU) 2016/1238 er opfyldt. Den skal mindst angive:

a) de leverede mængder og for ris sorten

b) produkternes egenskaber, som de fremgår af analyserne, for så vidt som dette er relevant for beregningen af prisen

c) i givet fald de mængder, som ikke er blevet overtaget. I så fald underrettes aktøren herom.

2. Overtagelsesattesten dateres og sendes til aktøren og lagerholderen.

Artikel 24

Aktørens forpligtelser

Produkterne skal opfylde støtteberettigelseskravene i artikel 3 i delegeret forordning (EU) 2016/1238. Hvis de krævede kontroller viser, at produkterne ikke opfylder støtteberettigelseskravene, skal aktøren:

a) tage de pågældende produkter retur for egen regning

b) betale de dermed forbundne omkostninger fra datoen for produkternes indlagring på oplagringsstedet til datoen for deres udlagring.

De omkostninger, aktøren skal betale, beregnes på grundlag af faste indlagrings-, udlagrings- og oplagringsomkostninger i henhold til artikel 3 i Kommissionens delegerede forordning (EU) nr. 906/2014 ( 3 ).

Artikel 25

Udbeningskrav for oksekød

Hvis udbening er påkrævet som betingelse for udbudsproceduren, lader betalingsorganet alt det oksekød, der er opkøbt, udbene i overensstemmelse med bilag III, del III.







Afdeling 6

Prisjusteringer og betalinger

Artikel 26

Prisjusteringer for korn og ris

1. Prisjusteringen i artikel 2, stk. 2, og artikel 3, stk. 4, i forordning (EU) nr. 1370/2013 foretages i henhold til:

a) del V og VI i bilag I til nærværende forordning for så vidt angår korn

b) del II i bilag II til nærværende forordning for så vidt angår ris.

2. Hvis betalingsorganet overtager og lagrer korn og ris på oplagringsstedet i henhold til artikel 22, stk. 2, foretages der en reduktion på 5 EUR/t af opkøbsprisen.

Artikel 27

Betalinger

1. Der betales for de mængder, der er anført i overtagelsesattesten, senest den 65. dag efter leveringsdatoen, jf. artikel 22, medmindre en administrativ undersøgelse er i gang.

2. Prisen betales kun for den mængde, der faktisk er leveret og accepteret. Hvis mængden er større end anført i leveringsbeviset, betales der dog kun for den mængde, der er angivet i leveringsbeviset.







KAPITEL III

Salg af produkter fra intervention

Artikel 28

Indledning af udbudsproceduren

1. Produkter, der er overtaget til offentlig intervention og udbudt til salg, sælges ved en udbudsprocedure.

2. Udbudsproceduren indledes ved en gennemførelsesforordning om indledning af salget.

Den sidste dag af den første frist for afgivelse af bud fastsættes til tidligst seks dage efter gennemførelsesforordningens offentliggørelse i Den Europæiske Unions Tidende.

3. Udbudsprocedurer kan indledes for salg af produkter, der er oplagret i et eller flere af Unionens områder eller en medlemsstat.

4. Gennemførelsesforordningen om indledning af salget skal navnlig indeholde følgende oplysning:

a) de omfattede produkter og navnlig:

i) for ris en angivelse af type og sort

ii) for oksekød de relevante udskæringer

b) den omfattede periode (»udbudsperioden«) og de forskellige delperioder, hvor der kan afgives bud

c) for oksekød, smør og skummetmælkspulver minimumsmængden, for hvilken der kan afgives bud

d) størrelsen af den sikkerhed, der skal stilles, når der afgives bud.

Desuden kan gennemførelsesforordningen indeholde:

a) den samlede mængde, der er omfattet af udbudsproceduren

b) eventuelt bestemmelser vedrørende transportomkostninger for korn og ris.

5. Udbudsprocedurer kan begrænses til bestemte anvendelsesformål eller bestemmelsessteder og omfatte bestemmelser for kontrol af anvendelsesformål eller bestemmelsessted.

Artikel 29

Udbudsbekendtgørelse og foranstaltninger vedrørende udbudsbekendtgørelsen

1. Hvert betalingsorgan, der har interventionslagre til salg, udarbejder en udbudsbekendtgørelse og offentliggør den senest fire dage inden den første dato for afgivelse af bud.

2. Udbudsbekendtgørelsen skal navnlig angive:

a) navn og adresse på det betalingsorgan, der udsteder udbudsbekendtgørelsen

b) henvisningen til gennemførelsesforordningen om indledning af salget

c) fristerne for afgivelse af bud for hver delvis udbudsbekendtgørelse

d) for hvert oplagringssted navnet og adressen på lagerholderen og i givet fald:

i) for korn og ris de disponible mængder, præsenteret i salgspartier, fastsat på en sådan måde, at det sikrer lige adgang for aktører, sammen med en beskrivelse af kvaliteten af hvert salgsparti

ii) for oksekød de mængder, der er tilgængelige som udskæring, i overensstemmelse med bilag III, del IV, og leveringsdatoen

iii) for smør og skummetmælkspulver de tilgængelige mængder og leveringsdatoen

e) leveringsfasen som omhandlet i artikel 30, stk. 1, litra d), og eventuelt emballagetype

f) eventuelle faciliteter på oplagringsstedet for læsning af et transportmiddel

g) for smør i givet fald den tilgængelige mængde af usyrnet smør pr. oplagringssted, jf. punkt 2, litra d), i bilag IV, del II.

3. Betalingsorganet sikrer, at udbudsbekendtgørelserne offentliggøres korrekt.

4. Betalingsorganet træffer de fornødne foranstaltninger for at give interesserede mulighed for:

a) at inspicere og at tage og undersøge prøver af korn og ris udbudt til salg for egen regning inden afgivelse af et bud

b) at konsultere resultaterne fra analyserne i del IV i bilag I, del I i bilag II, del I i bilag IV eller del I i bilag V, alt efter hvad der er relevant.

Artikel 30

Afgivelse og antagelse af bud

1. Et bud kan antages, hvis det opfylder kravene i artikel 2 og gennemførelsesforordningen om indledning af salget. Det skal ligeledes opfylde følgende betingelser:

a) det indeholder en henvisning til gennemførelsesforordningen om indledning af salget og udløbsdatoen for delperioden for afgivelse af bud

b) for oksekød angives de relevante udskæringer

c) for korn og ris angives salgspartiets samlede mængde

d) det angiver prisen i euro budt pr. måleenhed med højst to decimaler, ekskl. moms, som følger:

i) hvad angår korn og ris, for produktet lastet på transportmidlet

ii) hvad angår smør eller skummetmælkspulver, for produktet leveret på paller på oplagringsstedets læsserampe eller om nødvendigt leveret på paller lastet på transportmidlet, hvis det er en lastvogn eller godsvogn

iii) hvad angår oksekød, for produktet leveret til oplagringsstedets læsserampe.

e) for oksekød, smør og skummetmælkspulver, at det mindst vedrører den minimumsmængde, der er omhandlet i gennemførelsesforordningen om indledning af salget

f) det angiver det oplagringssted, hvor produktet opbevares, og for smør og skummetmælkspulver kan der angives et alternativt oplagringssted

g) aktøren har stillet en sikkerhed af den størrelse, der er fastsat i gennemførelsesforordningen om indledning af salget.

2. For korn henviser den budte pris til den minimumsmængde, der er fastsat i del II i bilag I til delegeret forordning (EU) 2016/1238, eller for ris til den standardkvalitet, der er fastsat i afdeling A i bilag III til forordning (EU) nr. 1308/2013.

3. For oksekød, smør og skummetmælkspulver gælder den budte pris nettovægten.

For smør kan buddet eventuelt angive, at det afgives udelukkende for syrnet smør som omhandlet i artikel 29, stk. 2, litra g).

Artikel 31

Meddelelse af bud til Kommissionen

1. Medlemsstaterne giver Kommissionen meddelelse om alle bud, der kan antages, inden for de frister, der er fastsat i gennemførelsesforordningen om indledning af salget.

2. De meddelelser, der er omhandlet i stk. 1, må ikke indeholde aktørens navn, adresse og momsregistreringsnummer.

3. Hvis en medlemsstat ikke giver Kommissionen meddelelse om et gyldigt bud inden for de frister, der er omhandlet i stk. 1, anses den for at have givet Kommissionen meddelelse om, at der ikke foreligger noget bud.

Artikel 32

Beslutninger om opkøbspris

1. På grundlag af de bud, der er meddelt i overensstemmelse med artikel 31, træffer Kommissionen efter proceduren i artikel 229, stk. 2, i forordning (EU) nr. 1308/2013 beslutning om:

a) ikke at fastsætte en minimumssalgspris eller

b) at fastsætte en minimumssalgspris.

For smør og skummetmælkspulver kan minimumssalgsprisen variere, alt efter hvor de produkter, der udbydes til salg, er oplagret.

2. Den beslutning, der er omhandlet i stk. 1, offentliggøres i Den Europæiske Unions Tidende.

Artikel 33

Individuelle beslutninger om buddene

1. Er der ikke fastsat nogen minimumssalgspris, afvises alle bud.

2. Er der fastsat en minimumssalgspris, afviser betalingsorganerne alle bud under minimumssalgsprisen.

Betalingsorganerne antager kun bud, som Kommissionen har fået meddelelse om i overensstemmelse med artikel 31.

3. Betalingsorganerne træffer beslutningerne i stk. 1 og 2 efter offentliggørelse af Kommissionens beslutning, jf. artikel 32.

Betalingsorganet underretter aktørerne om resultatet af deres deltagelse i udbudsproceduren senest tre arbejdsdage efter ikrafttrædelsen af Kommissionens beslutning.

Artikel 34

Særlige bestemmelser for fordeling af oksekød, smør og skummetmælkspulver

1. For smør og skummetmælkspulver gives der tilslag til den aktør, der byder den højeste pris. Hvis ikke hele den disponible mængde omfattes af tilslaget, gives der tilslag for den resterende mængde til andre aktører på grundlag af de tilbudte priser begyndende med den højeste.

2. Hvis antagelsen af et bud vil føre til, at den disponible mængde oksekød, smør eller skummetmælkspulver på det pågældende oplagringssted overskrides, antages buddet kun med hensyn til den disponible mængde. Efter aftale med aktøren kan betalingsorganet dog tildele produktet fra andre oplagringssteder for at opfylde den udbudte mængde.

3. Hvis antagelsen af to eller flere bud med samme tilbudte pris for samme oplagringssted medfører en overskridelse af den disponible mængde, gives der tilslag ved fordeling af den disponible mængde af oksekød, smør eller skummetmælkspulver i forhold til mængderne i de pågældende bud. Hvis en sådan fordeling medfører, at der tildeles mængder på under den minimumsmængde, der er omhandlet i artikel 28, stk. 4, litra c), foretages tildelingen dog ved lodtrækning.

4. Hvis den mængde oksekød, smør eller skummetmælkspulver, der er tilbage på oplagringsstedet, når alle tilslagsmodtagere har fået deres andel, er på under den minimumsmængde, der er omhandlet i artikel 28, stk. 4, litra c), tilbyder betalingsorganet tilslagsmodtagerne den resterende mængde ved først at henvende sig til den, der har budt den højeste pris. Tilslagsmodtagerne tilbydes mulighed for at købe den resterende mængde til minimumssalgsprisen.

5. Betalingsorganet tildeler produktet på grundlag af dets indlagringsdato, idet der begyndes med det ældste produkt af den samlede disponible mængde på det oplagringssted, der er udpeget af aktøren, eller i givet fald den ældste del af mængden af smør eller usyrnet smør eller opskåret oksekød, der er til rådighed i det kolde oplagringssted, der er udpeget af aktøren.

Artikel 35

Betalinger

Inden produktet udlagres og inden for den frist, der er fastsat i artikel 37, stk. 2, betaler aktørerne betalingsorganet det beløb, der svarer til deres bud, for hver mængde, der afhentes fra oplagringsstedet som meddelt af betalingsorganet i overensstemmelse med artikel 33, stk. 3.

Artikel 36

Salg foretaget af medlemsstaterne

1. I en medlemsstat, hvor der ikke er indledt udbudsprocedure i henhold til artikel 28, kan betalingsorganet selv indlede udbudsprocedure med henblik på salg af interventionsprodukter, når den samlede mængde, der resterer på alle dens oplagringssteder, er på under:

a) for hver kornsort: 10 000 t

b) for ris: 2 000 t

c) for oksekød, smør eller skummetmælkspulver: 200 t.

2. Kapitel II i delegeret forordning (EU) 2016/1238 og dette kapitel finder anvendelse på en udbudsprocedure, der indledes af et betalingsorgan i henhold til stk. 1 med undtagelse af artikel 28, stk. 2, artikel 29, stk. 2, litra b), artikel 30, stk. 1, litra a) og e), artikel 31 og artikel 32, stk. 2, i nærværende forordning. Artikel 32, stk. 1, finder tilsvarende anvendelse på medlemsstatens relevante beslutning.

3. Inden for de mængder, der er fastsat i stk. 1, kan betalingsorganerne udbyde produkter til direkte salg, der efter besigtigelse som led i den årlige beholdningsopgørelse i overensstemmelse med artikel 3, stk. 3, første afsnit, litra g), og artikel 3, stk. 4, i delegeret forordning (EU) nr. 907/2014 eller i forbindelse med kontrol efter interventionsovertagelsen ikke længere kan ompakkes eller er forringet.

4. Betalingsorganerne drager omsorg for, at alle interesserede har lige adgang.

Artikel 37

Udlagringsanvisning

1. Ved udbetalingen af det i artikel 35 omhandlede beløb udsteder betalingsorganet en udlagringsanvisning med angivelse af:

a) den mængde, som det tilhørende beløb er betalt for

b) det oplagringssted, hvor produkterne er oplagret

c) fristen for produkternes udlagring.

2. Senest 30 dage efter den meddelelse, der er nævnt i artikel 33, stk. 3, udlagrer aktørerne det produkt, de har fået tilslag for. Efter denne periode afholdes omkostninger og risici af aktøren.

Artikel 38

Udlagring af smør og skummetmælkspulver

1. Ved udlagringen stiller betalingsorganet i tilfælde af levering uden for oplagringsstedet smørret og skummetmælkspulveret til rådighed på paller på oplagringsstedets læsserampe og læsset på transportmidlet, hvis dette er en lastvogn eller en jernbanevogn. Omkostningerne påhviler betalingsorganet.

2. Aktøren returnerer paller af tilsvarende kvalitet til betalingsorganet ved udlagringen fra oprindelsesstedet. Alternativt kan der aftales en tilsvarende ordning med betalingsorganet.

3. Omkostninger ved stuvning og depalettering afholdes af aktøren for smørret eller skummetmælkspulveret.

▼M1







KAPITEL IV

Afsætning af interventionsprodukter inden for rammerne af ordningen for uddeling af fødevarer til de socialt dårligst stillede personer i Unionen

Artikel 38a

Tilrådighedsstillelse af interventionsprodukter for ordningen

1. Kommissionen kan ved en gennemførelsesforordning vedtaget efter proceduren i artikel 229, stk. 2, i forordning (EU) nr. 1308/2013 stille interventionsprodukter til rådighed for ordningen for uddeling af fødevarer til de socialt dårligst stillede personer i Unionen, jf. artikel 16, stk. 2, i samme forordning (herefter »ordningen«).

2. Den gennemførelsesforordning, der er omhandlet i stk. 1, skal navnlig indeholde oplysning om følgende:

a) typen og mængden af de produkter, der stilles til rådighed for ordningen

b) placeringen af de produkter, der stilles til rådighed for ordningen, og kriterierne for fordelingen af de disponible partier blandt de berørte medlemsstater på grundlag af deres placering

c) måden, hvorpå produkterne skal afsættes i overensstemmelse med artikel 23, stk. 4, andet afsnit, i Europa-Parlamentets og Rådets forordning (EU) nr. 223/2014 ( 4 ) (direkte anvendelse, forarbejdning eller salg), for at gøre dem tilgængelige for ordningen på en måde, som er den økonomisk mest fordelagtige løsning under hensyntagen til arten af produkterne og produkternes egenskaber

d) hvis produkterne skal sælges i overensstemmelse med artikel 38b i denne forordning, oplysning om størrelsen af den sikkerhed, der skal stilles i overensstemmelse med artikel 4, litra a), i delegeret forordning (EU) 2016/1238, og den pris, under hvilken produkterne ikke må sælges.

3. Medlemsstater, som er interesseret i at få tildelt en del af eller hele den mængde, der er nævnt i stk. 2, litra a), skal indsende en ansøgning herom til Kommissionen senest 10 arbejdsdage efter offentliggørelsen af den gennemførelsesforordning, der er omhandlet i stk. 1. I ansøgningen skal angives typen og mængden (angivet i ton) af det produkt, der ansøges om. Den mængde, som medlemsstaten ansøger om, må ikke overstige den mængde, der er anført i stk. 2, litra a).

4. Senest 20 arbejdsdage efter offentliggørelsen af den gennemførelsesforordning, der er omhandlet i stk. 1, vedtager Kommissionen en gennemførelsesforordning uden anvendelse af proceduren i artikel 229, stk. 2 eller 3, i forordning (EU) nr. 1308/2013, hvorved den:

a) tildeler en mængde til hver medlemsstat, der har indgivet en ansøgning

b) angiver placeringen af de disponible partier, som uddeles til de berørte medlemsstater i overensstemmelse med de kriterier, der er omhandlet i stk. 2, litra b).

Med henblik på første afsnit, litra a), i gælder det, at hvis den samlede mængde, som medlemsstaten har anmodet om, overstiger den mængde, der er anført i stk. 2, litra a), tildeles de berørte medlemsstater en mængde i forhold til den mængde, som de har anmodet om.

5. Hvis den mængde, der tildeles en medlemsstat, er 50 % mindre end den mængde, der er anmodet om, kan medlemsstaten give afkald på den tildelte mængde ved at informere Kommissionen om sin beslutning senest 10 arbejdsdage efter offentliggørelsen af den gennemførelsesforordning, i henhold til hvilken produkterne blev tildelt. Disse produkter skal ikke længere stilles til rådighed for ordningen inden for rammerne af nævnte specifikke gennemførelsesforordning.

Artikel 38b

Salg af interventionsprodukter, som stilles til rådighed for ordningen

1. Hvis det i den gennemførelsesforordning, der er omhandlet i artikel 38a, stk. 1, er fastsat, at de produkter, som stilles til rådighed for ordningen, skal afsættes ved salg, finder stk. 2-7 i denne artikel anvendelse.

2. Det betalingsorgan i den medlemsstat, der har fået tildelt produkterne i henhold til artikel 38a, stk. 4, skal senest 40 arbejdsdage efter offentliggørelsen af den gennemførelsesforordning, i henhold til hvilken produkterne blev tildelt, indlede en udbudsprocedure med henblik på salg af produkterne.

Hvis en medlemsstat har fået tildelt produkter, som et betalingsorgan i en anden medlemsstat ligger inde med, skal det betalingsorgan, der ligger inde med produkterne, give det betalingsorgan, der sælger produkterne, de oplysninger, der er omhandlet i artikel 29, stk. 2, litra d)-g), senest 10 arbejdsdage efter offentliggørelsen af den gennemførelsesforordning, i henhold til hvilken produkterne blev tildelt.

3. Hvis det betalingsorgan i en medlemsstat, som har fået tildelt produkter, som et betalingsorgan i en anden medlemsstat ligger inde med, sælger alle eller en del af disse produkter, skal det betalingsorgan, som sælger produkterne, betale det betalingsorgan, som ligger inde med produkterne, den regnskabsværdi, der er omhandlet i artikel 16, stk. 2, i forordning (EU) nr. 1308/2013. Denne betaling skal foretages senest 4 arbejdsdage efter modtagelsen af betalingen fra en aktør af det beløb, der svarer til vedkommendes bud. Det betalingsorgan, der ligger inde med produkterne, udsteder en udlagringsanvisning, jf. artikel 37 i denne forordning, senest 5 arbejdsdage efter modtagelsen af betalingen fra det betalingsorgan, der sælger produkterne.

4. Det betalingsorgan, der sælger produkterne, skal senest 10 arbejdsdage efter modtagelsen af betalingen fra en aktør af det beløb, der svarer til vedkommendes bud, overføre forskellen mellem salgsprisen og regnskabsværdien af produkterne ganget med den solgte mængde til det organ, hvortil Kommissionen foretager betalinger i henhold til forordning (EU) nr. 223/2014. Det overførte beløb skal anvendes til at finansiere køb og fordeling af fødevarer til de socialt dårligst stillede som supplement til de midler, der er allerede er til rådighed under det operationelle program.

5. Administrative omkostninger i forbindelse med salget af produkterne påhviler det betalingsorgan, der sælger produkterne.

6. Kapitel II i delegeret forordning (EU) 2016/1238 og afdeling II, kapitel III, i denne forordning, med undtagelse af artikel 28, stk. 2, artikel 29, stk. 2, litra b), artikel 30, stk. 1, litra a) og e), artikel 31, artikel 32, stk. 2, artikel 33, stk. 2, andet afsnit, og artikel 36 i denne forordning finder anvendelse på en udbudsprocedure, der er indledt af et betalingsorgan i henhold til stk. 2 i denne artikel. Artikel 32, stk. 1, og artikel 33, stk. 3, finder tilsvarende anvendelse på en medlemsstats respektive beslutning. Med henblik på artikel 30, stk. 1, litra g), skal størrelsen af den sikkerhed, der er fastsat i den pågældende gennemførelsesforordning om indledning af salget forstås som størrelsen af den sikkerhed, der er fastsat i den gennemførelsesforordning, der er omhandlet i artikel 38a, stk. 1.

7. Hvis alle eller en del af de produkter, som en medlemsstat har fået tildelt, ikke er solgt senest 5 måneder efter offentliggørelsen af den gennemførelsesforordning, i henhold til hvilken produkterne blev tildelt, skal disse produkter ikke længere være til rådighed i henhold til denne specifikke gennemførelsesforordning.

▼B







AFSNIT III

STØTTE TIL PRIVAT OPLAGRING







KAPITEL I

Specifikke regler for støtte til privat oplagring







Afdeling I

Almindelige bestemmelser

Artikel 39

Indledning af udbudsprocedurer og forudfastsættelse af støtte

1. Gennemførelsesforordningen om indledning af udbudsproceduren eller forudfastsættelse af støtten kan indeholde oplysninger om følgende:

a) de produkter eller typer af produkter, den gælder for, og eventuelt deres KN-kode

b) i tilfælde af forudfastsat støtte støttebeløbet for oplagring pr. måleenhed af de pågældende produkter

c) måleenheden for de pågældende mængder

d) om buddet eller den forudfastsatte støtte vedrører allerede indlagrede produkter

e) for så vidt angår bud den omfattede periode (»udbudsperioden«) og eventuelt de forskellige delperioder, hvor der kan afgives bud, og for så vidt angår forudfastsat støtte perioden for indgivelse af en ansøgning

f) oplagringsperioden

g) den samlede mængde, hvis det er relevant

h) minimumsmængden pr. bud eller ansøgning

i) størrelsen af sikkerhedsstillelsen pr. måleenhed i tilfælde af bud og i givet fald for ansøgninger

j) indlagrings- og udlagringsperioder

k) om nødvendigt de oplysninger, der skal stå på pakningerne.

2. Når støtten til privat oplagring begrænses til bestemte medlemsstater eller områder i en medlemsstat, jf. artikel 18, stk. 2, litra b), i forordning (EU) nr. 1308/2013, må der kun indgives bud og ansøgninger i den eller de berørte medlemsstater.

3. For så vidt angår bud skal der skal gå mindst seks dage fra den dato, hvor gennemførelsesforordningen om indledning af udbudsproceduren træder i kraft, til den første dag, hvor der kan afgives bud.

Artikel 40

Afgivelse og antagelse af bud og ansøgninger om støtte til privat oplagring

Bud eller ansøgninger om støtte til privat oplagring kan antages, hvis de opfylder kravene i artikel 2, og følgende betingelser er opfyldt:

a) de indeholder mindst følgende oplysninger:

i) en henvisning til gennemførelsesforordningen om indledning af udbudsproceduren eller forudfastsættelse af støtten til privat oplagring

ii) oplagringsperioden, hvis det kræves i henhold til gennemførelsesforordningen om indledning af udbudsproceduren eller forudfastsættelse af støtten til privat oplagring

iii) den mængde produkter, som buddet eller ansøgningen omfatter

iv) i tilfælde af allerede oplagrede produkter navn og adresse på hvert privat oplagringssted, placeringen af partier/beholdere/siloer med angivelse af de tilsvarende mængder og eventuelt nummeret, der identificerer den godkendte virksomhed

v) i tilfælde af bud udløbsdatoen for delperioden for afgivelse af bud

vi) i tilfælde af bud den påtænkte støtte i euro pr. måleenhed med højst to decimaler, ekskl. moms

b) aktøren har stillet en sikkerhed af den størrelse, der er omhandlet i gennemførelsesforordningen om indledning af udbudsproceduren eller forudfastsættelse af støtten til privat oplagring.

Artikel 41

Betalingsorganets kontrol af bud og ansøgninger

1. Betalingsorganerne træffer beslutning om, hvorvidt buddene og ansøgningerne kan antages, på grundlag af betingelserne i artikel 2 og 40.

2. Beslutter betalingsorganet, at et bud eller en ansøgning ikke kan antages, underretter det den berørte aktør herom inden tre arbejdsdage efter modtagelsen af buddet eller ansøgningen.

Artikel 42

Meddelelse af bud eller ansøgninger til Kommissionen

1. Medlemsstaterne giver Kommissionen meddelelse om alle bud og ansøgninger, der kan antages, inden for følgende frister:

a) for så vidt angår bud gælder de frister, der er fastsat i gennemførelsesforordningen om indledning af udbudsproceduren

b) for så vidt angår ansøgninger skal meddelelser indgives senest kl. 12.00 (belgisk tid) hver tirsdag og vedrøre de mængder af produkterne, som der i den foregående uge blev indgivet en gyldig ansøgning om, og de dermed forbundne oplysninger. Kommissionen kan anmode om, at sådanne meddelelser indgives hyppigere, hvis de pågældende oplysninger er nødvendige med henblik på forvaltning af ordningen.

2. De meddelelser, der er omhandlet i stk. 1, litra a) og b), må ikke indeholde aktørens navn, adresse og momsregistreringsnummer.

3. Hvis en medlemsstat ikke giver Kommissionen meddelelse om et gyldigt bud eller en gyldig ansøgning inden for de frister, der er omhandlet i stk. 1, litra a) og b), anses den for at have givet Kommissionen meddelelse om, at der ikke foreligger noget bud eller nogen ansøgning.







Afsnit II

Fastsættelse af støtten til privat oplagring ved en udbudsprocedure

Artikel 43

Beslutninger om maksimumsbeløbet for støtte til privat oplagring

1. På grundlag af de bud, der er meddelt i overensstemmelse med artikel 42, træffer Kommissionen efter proceduren i artikel 4, stk. 2, litra a), i forordning (EU) nr. 1370/2013 beslutning om:

a) ikke at fastsætte et maksimumsbeløb for støtten eller

b) at fastsætte et maksimumsbeløb for støtten.

2. Hvis buddet er omfattet af en samlet mængde som omhandlet i artikel 39, stk. 1, litra g), og hvis tildelingen af alle de mængder, som det beløb er budt for, ville føre til, at den samlede mængde overskrides, træffer Kommissionen efter proceduren i artikel 229, stk. 2, i forordning (EU) nr. 1308/2013 beslutning om at fastsætte en tildelingskoefficient. Koefficienten anvendes på de bud, der er modtaget på maksimumsstøttens størrelse.

Som undtagelse fra artikel 2, stk. 6, kan en aktør, som en tildelingskoefficient finder anvendelse på, trække sit bud tilbage inden 10 arbejdsdage efter datoen for ikrafttrædelsen af beslutningen om at fastsætte en tildelingskoefficient.

3. De beslutninger om støtte, der er omhandlet i stk. 1 og 2, offentliggøres i Den Europæiske Unions Tidende.

Artikel 44

Individuelle beslutninger om buddene

1. Er der ikke fastsat nogen maksimumsstøtte til privat oplagring, afvises alle bud.

2. Er der fastsat en maksimumsstøtte, antager betalingsorganet de bud, der svarer til eller er lavere end dette beløb, jf. dog artikel 43, stk. 2. Alle de øvrige bud afvises.

Betalingsorganet antager kun bud, som der er givet meddelelse om i overensstemmelse med artikel 42.

3. Betalingsorganet træffer beslutningerne i stk. 1 og 2 efter offentliggørelse af Kommissionens beslutning, jf. artikel 43, stk. 1.

Betalingsorganet underretter aktørerne om resultatet af deres deltagelse i udbudsproceduren senest tre arbejdsdage efter ikrafttrædelsen af Kommissionens beslutning.







Afsnit III

Forudfastsættelse af støtten til privat oplagring

Artikel 45

Beslutninger om ansøgninger om forudfastsat støtte til privat oplagring

1. For produkter, der allerede er indlagret, anses en gyldig ansøgning for at være antaget på den ottende arbejdsdag efter datoen for modtagelsen af ansøgningen, forudsat at Kommissionen ikke vedtager en beslutning i henhold til stk. 3 i den mellemliggende periode.

2. For produkter, der ikke allerede er indlagret, meddeler betalingsorganet aktøren, at en gyldig ansøgning er antaget, på den ottende arbejdsdag efter datoen for modtagelsen af ansøgningen, forudsat at Kommissionen ikke vedtager en beslutning i henhold til stk. 3 i den mellemliggende periode.

3. Hvis en gennemgang af situationen viser, at der er gjort overdreven brug af støtten til den private oplagringsordning, eller at der er risiko for en sådan overdreven brug eller spekulation, kan Kommissionen uden at anvende proceduren i artikel 229, stk. 2 eller 3, i forordning (EU) nr. 1308/2013, beslutte at:

a) suspendere anvendelsen af ordningen i højst fem arbejdsdage; ansøgninger indgivet i denne periode antages ikke

b) fastsætte en fast procentdel, som de mængder, der er indgivet ansøgninger om, nedsættes med, idet den kontraktlige minimumsmængde i givet fald overholdes

c) afvise ansøgninger, der er indgivet før suspensionsperioden, og som der i suspensionsperioden skulle have været truffet beslutning om at antage.

Som undtagelse fra artikel 2, stk. 6, kan en aktør, som første afsnit, litra b), finder anvendelse på, trække sit bud tilbage inden 10 arbejdsdage efter datoen for ikrafttrædelsen af beslutningen om at fastsætte en reduktion af procentdelen.







Afdeling IV

Privat oplagring af produkter

Artikel 46

Oplysninger om det private oplagringssted for produkter, der endnu ikke er indlagret

Efter modtagelsen af den meddelelse, som er omhandlet i artikel 44, stk. 3, andet afsnit, eller meddelelsen om den beslutning, som er omhandlet i artikel 45, stk. 2, giver aktøren betalingsorganet meddelelse om tidsrammen for indlagringen af produkter, navn og adresse på hvert privat oplagringssted og de tilsvarende mængder. Meddelelsen gives til betalingsorganet mindst fem arbejdsdage, før indlagringen af partierne påbegyndes. Betalingsorganet kan beslutte at acceptere en kortere frist end fem arbejdsdage.

Artikel 47

Indlagring af produkter, der endnu ikke er indlagret

1. Produkter indlagres senest 28 dage efter den meddelelse, som er omhandlet i artikel 44, stk. 3, andet afsnit, for så vidt angår bud, eller meddelelsen om den beslutning, som er omhandlet i artikel 45, stk. 2, for så vidt angår ansøgninger.

2. For kød begynder indlagringen for hvert særskilt parti af den mængde, som er omfattet af buddet eller ansøgningen, den dag, hvor partiet undergives den ansvarlige myndigheds kontrol. Det er den dag, hvor det ferske eller kølede produkts nettovægt fastslås:

a) på det private oplagringssted, hvis produktet indfryses på stedet

b) på indfrysningsstedet, hvis produktet indfryses i et dertil egnet anlæg uden for det private oplagringssted.

3. Indlagringen betragtes som afsluttet den dag, hvor det sidste særskilte parti af den mængde, som er omfattet af buddet eller ansøgningen, indlagres.







KAPITEL II

Oplagringskontrakter







Afdeling I

Indgåelse af kontrakter

Artikel 48

Kontraktlig oplagringsperiode

1. Den kontraktlige oplagringsperiode begynder dagen efter

a) dagen for den i artikel 44, stk. 3, omhandlede meddelelse eller dagen for modtagelsen af en gyldig ansøgning, jf. dog artikel 45, stk. 1, for produkter, der allerede er indlagret

b) den dag, hvor indlagringen betragtes som afsluttet, jf. artikel 47, stk. 3, for produkter, der endnu ikke er indlagret.

2. Den kontraktlige oplagringsperiodes sidste dag kan fastsættes ved gennemførelsesforordningen om indledning af udbudsproceduren eller forudfastsættelse af støtten til privat oplagring, jf. artikel 39, stk. 1, litra f).

Hvis den sidste dag i den kontraktlige oplagringsperiode falder på en lørdag, søndag eller helligdag, udløber den kontraktlige oplagringsperiode med udgangen af den sidste time på denne dag, uanset artikel 3, stk. 4, i Rådets forordning (EØF, Euratom) nr. 1182/71 ( 5 ).

Artikel 49

Indgåelse af kontrakter

Kontrakter indgås mellem betalingsorganet i den medlemsstat, på hvis område produkterne er oplagret eller skal oplagres, og aktører, som opfylder kravene i artikel 2 i delegeret forordning (EU) 2016/1238, og hvis bud eller ansøgning er blevet antaget.

Kontrakter indgås for den mængde, som faktisk er indlagret (den »kontraktlige mængde«), og som ikke overstiger den mængde, der er omhandlet i artikel 44, stk. 3, andet afsnit, for så vidt angår bud eller mængden i ansøgningen for så vidt angår produkter, som allerede er indlagret, eller meddelelsen om den beslutning, der er omhandlet i artikel 45, stk. 2, for så vidt angår ansøgninger vedrørende produkter, som endnu ikke er indlagret.

Hvis den faktisk indlagrede mængde er under 95 % af mængden i buddet eller ansøgningen eller den mængde, der er omfattet af anvendelsen af artikel 45, stk. 3, litra b), indgås ingen kontrakt.

Der indgås ingen kontrakt, hvis produkternes støtteberettigelse ikke er bekræftet.

Artikel 50

Meddelelse om indgåelse af kontrakter

Betalingsorganet giver tilslagsmodtageren meddelelse om, at en kontrakt betragtes som indgået, senest fem arbejdsdage efter udstedelsen af den i artikel 61, stk. 1, omhandlede kontrolrapport, med forbehold af at alle dokumenter, som er nødvendige for at indgå kontrakten, er modtaget.

Datoen for kontraktens indgåelse er den dato, hvor betalingsorganet giver aktøren meddelelse herom.







Afdeling II

Kontraktens elementer og aktørens forpligtelser

Artikel 51

Kontraktens elementer

Kontrakten udformes således, at den, hvor de er relevant, omfatter de i artikel 52 omhandlede elementer samt de elementer, der er fastsat i:

a) de relevante bestemmelser i gennemførelsesforordningen om indledning af udbudsproceduren og i buddet eller

b) de relevante bestemmelser i gennemførelsesforordningen om forudfastsættelse af støtten til privat oplagring og i ansøgningen.

Artikel 52

Aktørens forpligtelser

1. Kontrakten skal mindst indeholde følgende forpligtelser for aktøren:

a) at indlagre og oplagre den kontraktlige mængde i den kontraktlige oplagringsperiode for egen regning og risiko under forhold, der sikrer, at de produktegenskaber, der er nævnt i artikel 3 i delegeret forordning (EU) 2016/1238, bevares uden at

i) udskifte de oplagrede produkter, undtagen i tilfælde af sukker, jf. stk. 3, eller

ii) flytte dem til et andet privat oplagringssted eller, i tilfælde af sukker, til en anden silo

b) at opbevare den dokumentation fra indvejningen, der blev udarbejdet ved indlagringen på det private oplagringssted

c) at sende dokumentation vedrørende indlagringen, herunder placeringen af partier/beholdere/siloer med angivelse af de tilsvarende mængder, til betalingsorganet senest fem arbejdsdage efter den indlagringsdato, der er nævnt i artikel 47, stk. 3

d) at gøre det muligt for betalingsorganet til enhver tid at kontrollere, at alle kontraktens forpligtelser opfyldes

e) at gøre det let at få adgang til de oplagrede produkter og identificere dem individuelt efter parti/beholder/silo.

2. Uanset stk. 1, litra a), nr. ii), kan betalingsorganet tillade, at de oplagrede produkter flyttes under følgende vilkår:

i) for oste, der er omfattet af en beskyttet oprindelsesbetegnelse (BOB) eller en beskyttet geografisk betegnelse (BGB), på grundlag af en behørigt begrundet anmodning fra aktøren

ii) for andre produkter i undtagelsestilfælde på grundlag af en behørigt begrundet anmodning fra aktøren.

3. Uanset stk. 1, litra e), kan sukker, der er omfattet af en kontrakt, oplagres sammen med andet sukker i en silo, som er udpeget af aktøren, forudsat at den kontraktlige mængde oplagres i den udpegede silo i den kontraktlige periode i overensstemmelse med artikel 8, stk. 1, i delegeret forordning (EU) 2016/1238.

4. Efter anmodning stiller aktøren for hver kontrakt al dokumentation, som gør det muligt navnlig at efterprøve følgende oplysninger om de oplagrede produkter, til rådighed for det betalingsorgan, som har kontrolansvar:

a) et nummer, der identificerer den godkendte virksomhed og om nødvendigt produktionsmedlemsstaten

b) produkternes oprindelse og fremstillingsdato eller for sukker fremstillingsår og for kød slagtedato

c) indlagringsdato

d) vægt og i tilfælde af kød antallet af pakkede udskæringer

e) adresse på det private oplagringssted og midler til tydelig identifikation af produktet på det private oplagringssted eller for sukker i løs afladning identifikation af den silo, som aktøren har udpeget

f) dato for den kontraktlige oplagringsperiodes udløb og den faktiske dato for udlagring fra den kontraktlige oplagring.

5. Aktøren eller i givet fald lagerholderen skal på lageret føre et register, som omfatter følgende oplysninger pr. kontraktnummer:

a) identifikation af de oplagrede produkter pr. parti/beholder/silo

b) indlagrings- og udlagringsdato

c) mængde af oplagrede produkter pr. parti/beholder/silo

d) placering af produkter pr. parti/beholder/silo på lageret.







KAPITEL III

Udlagring af produkter og udbetaling af støtte til privat oplagring







Afdeling I

Udlagring af produkter

Artikel 53

Udlagring

1. Udlagringen kan påbegyndes dagen efter den kontraktlige periodes sidste dag eller også fra den dato, der er fastsat ved gennemførelsesforordningen om indledning af udbudsproceduren eller forudfastsættelse af støtten til privat oplagring.

2. Udlagringen skal omfatte hele lagerpartier, medmindre betalingsorganet tillader udlagring i mindre mængder.

I tilfælde af forseglede produkter, jf. artikel 60, kan udlagringen dog eventuelt kun omfatte en forseglet mængde.

3. Hvis den kontraktlige oplagringsperiode i gennemførelsesforordningen om indledning af udbudsproceduren eller forudfastsættelse af støtten til privat oplagring er fastsat som værende mellem en periode i dage, giver aktøren betalingsorganet meddelelse om sin hensigt om at påbegynde udlagringen af produkter med angivelse af, hvilke partier/beholdere/siloer det drejer sig om, mindst fem arbejdsdage, før udlagringen påbegyndes.

Betalingsorganet kan beslutte at acceptere en kortere frist end fem arbejdsdage.







Afdeling II

Udbetaling

Artikel 54

Anmodning om udbetaling af støtte til privat oplagring

Aktøren indgiver en betalingsanmodning senest tre måneder efter den kontraktlige oplagringsperiodes udløb.

Artikel 55

Udbetaling af støtte til privat oplagring

Støtten udbetales senest 120 dage, efter at betalingsanmodningen er blevet indgivet, forudsat at de kontraktlige forpligtelser er opfyldt.

Er der iværksat en administrativ undersøgelse af retten til støtte, finder der dog ingen udbetaling sted, før denne ret er blevet anerkendt.







AFSNIT IV

KONTROL OG SANKTIONER







KAPITEL I

Kontrol

Artikel 56

Almindelige bestemmelser for kontrol vedrørende offentlig intervention og støtte til privat oplagring

1. Betalingsorganerne træffer alle nødvendige foranstaltninger for at sikre, at de krav vedrørende offentlig intervention og støtte til privat oplagring, som er fastsat i delegeret forordning (EU) 2016/1238, nærværende forordning og gennemførelsesforordningerne i artikel 1, stk. 2, litra a) og b), i nærværende forordning, overholdes.

Til disse foranstaltninger hører komplet administrativ kontrol af tilbud og bud i forbindelse med offentlig intervention og bud og ansøgninger om støtte til privat oplagring, hvilket skal suppleres med dokumentkontrol og fysisk kontrol på stedet som fastsat i dette afsnit.

2. Kontrol af vægten af produkter leveret til offentlig intervention og for så vidt angår støtte til privat oplagring kontrol af den kontraktlige mængde finder sted i nærvær af ansatte fra betalingsorganet.

3. Fysiske prøver udtaget med henblik på kontrol af kvalitet og sammensætning af produkter ved offentlig intervention og støtte til privat oplagring foretages af ansatte fra betalingsorganet eller i deres nærvær.

4. Med henblik på at etablere revisionsspor skal lagerregnskabet og alle bilag og dokumenter, som betalingsorganet kontrollerer, stemples eller paraferes under kontrolbesøget. Ved kontrol af elektroniske regnskaber indgår en oversigt over den gennemførte kontrol i kontroldossieret, enten på papir eller i elektronisk form. Disse regnskaber stilles til rådighed for Kommissionen på dennes anmodning.

Artikel 57

Særlige bestemmelser for kontrol vedrørende offentlig intervention

1. Ud over den kontrol, der i henhold til nærværende forordning skal foretages med henblik på overtagelse af produkter, foretages der kontrol af interventionslagrene i henhold til artikel 3 i delegeret forordning (EU) nr. 907/2014.

2. Ligger det oplagringssted, som er omhandlet i artikel 7, stk. 1, litra a), nr. ii), i en anden medlemsstat end den, hvor tilbuddet eller buddet er afgivet, kan det betalingsorgan, som modtog tilbuddet eller buddet, anmode om bistand fra det betalingsorgan, der er ansvarligt for det pågældende oplagringssted, herunder om en kontrol på stedet. Bistanden ydes inden for den frist, som det betalingsorgan, der har modtaget tilbuddet eller buddet, har anmodet om.

3. For oksekød foretage kontrollen i overensstemmelse med del I og III i bilag III.

Artikel 58

Særlige bestemmelser for kontrol vedrørende offentlig intervention for korn og ris

1. Uanset artikel 56, stk. 2, vejes den leverede mængde i nærvær af aktøren og en repræsentant for betalingsorganet, som er uafhængig af aktøren.

Hvis repræsentanten for betalingsorganet også er lagerholder, gennemfører betalingsorganet senest 30 dage efter leveringsdatoen en kontrol, der som minimum omfatter en volumenkontrol. En eventuel forskel mellem den vejede mængde og den mængde, der er anslået efter volumenmetoden, må ikke overstige 5 %.

Hvis tolerancen på 5 % ikke er overskredet, afholder lagerholderen alle omkostninger ved eventuelle forskelle, der konstateres ved en senere vejning i forhold til den vægt, der blev indført i regnskabet ved overtagelsen.

Hvis tolerancen på 5 % er overskredet, foretages der straks en vejning af kornet eller risen. Hvis den konstaterede vægt er lavere end den registrerede vægt, afholdes vejningsomkostningerne af lagerholderen. I modsat fald afholdes vejningsomkostningerne af betalingsorganet.

2. Hvis niveauet af forurenende stoffer i korn skal kontrolleres på grundlag af den risikoanalyse, som omhandles i del I, punkt 3, i bilag I til delegeret forordning (EU) 2016/1238, bærer betalingsorganet de økonomiske følger af enhver manglende overholdelse af grænseværdierne for forurenende stoffer i overensstemmelse med reglerne i artikel 3, stk. 6, i delegeret forordning (EU) nr. 907/2014.

Med hensyn til ochratoksin A og aflatoksin bærer EU-budgettet dog det finansielle ansvar, hvis det pågældende betalingsorgan kan føre et for Kommissionen tilfredsstillende bevis for, at normerne er overholdt ved anbringelsen, at de normale oplagringsvilkår er overholdt, og at lagerholderen har overholdt sine øvrige forpligtelser.

Artikel 59

Særlige bestemmelser for overtagelse af korn og ris på lagerholderens oplagringssted

1. Hvis kornet eller risen overtages på det oplagringssted, hvor produkterne befinder sig på tidspunktet for tilbuddets eller buddets afgivelse, fastslås den overtagne mængde på grundlag af lagerregistret, der skal opfylde faglige standarder, som garanterer, at EU-lovgivningen overholdes, navnlig bilag III til delegeret forordning (EU) nr. 907/2014, og forudsat at:

a) følgende fremgår af lagerregistret:

i) vægten ved vejningen, som ikke må have fundet sted mere end ti måneder inden overtagelsen

ii) de fysiske kvalitetsegenskaber på vejningstidspunktet, særlig vandindholdet

iii) eventuelle flytninger og foretagne behandlinger

b) lagerholderen erklærer, at det tilbudte parti i alle henseender svarer til de oplysninger, der er anført i lagerregistret

c) de kvalitetsegenskaber, der konstateres på vejningstidspunktet, stemmer overens med egenskaberne i den repræsentative prøve, som er fremstillet af prøver, der er udtaget af betalingsorganet eller dets repræsentant med én hyppighed på en prøve for hver 60 t.

2. Anvendes stk. 1, er den vægt, der skal indføres i lagerregisteret og de finansielle regnskaber, jf. artikel 3, stk. 3, første afsnit, litra a), i delegeret forordning (EU) nr. 907/2014, den vægt, der er anført i lagerregisteret, eventuelt justeret for at tage hensyn til en eventuel forskel mellem det vandindhold eller den procentdel af andre urenheder (Schwarzbesatz), der blev konstateret ved vejningen, og dem, der blev konstateret på grundlag af en repræsentativ prøve. Der kan kun tages hensyn til en forskel i indholdet af andre urenheder for at justere den vægt, der er indført i lagerregisteret, i nedadgående retning.

Betalingsorganet foretager en volumenkontrol inden for 30 dage fra overtagelsen. En eventuel forskel mellem den vejede mængde og den mængde, der er anslået efter volumenmetoden, må ikke overstige 5 %.

Hvis tolerancen på 5 % ikke er overskredet, afholder lagerholderen alle omkostninger ved eventuelle forskelle, der konstateres ved en senere vejning i forhold til den vægt, der blev indført i regnskabet ved overtagelsen.

Hvis tolerancen på 5 % er overskredet, foretages der straks en vejning af kornet eller risen. Hvis den konstaterede vægt er lavere end den registrerede vægt under hensyntagen til tolerancerne i punkt 1 i bilag IV til delegeret forordning (EU) nr. 907/2014, afholdes vejningsomkostningerne af lagerholderen. I modsat fald afholdes vejningsomkostningerne af Den Europæiske Garantifond for Landbruget.

Artikel 60

Særlige bestemmelser for kontrol vedrørende støtte til privat oplagring

1. For alle indlagrede partier gennemfører betalingsorganet dokumentkontrol på stedet senest 30 dage efter den kontraktlige oplagringsperiodes begyndelse, jf. artikel 48, stk. 1, for at kontrollere den kontraktlige mængde, jf. artikel 49. Denne kontrol skal omfatte undersøgelse af lagerregisteret, jf. artikel 52, stk. 5, og af bilag i form af veje- og leveringssedler samt en fysisk kontrol af tilstedeværelsen af partierne og identiteten af produkterne på det private oplagringssted.

I tilfælde af kød skal kontrollen foretages ved indlagringen på det private oplagringssted og i tilfælde af olivenolie forud for den officielle lukning af beholderne.

I behørigt begrundede tilfælde kan betalingsorganet forlænge den i første afsnit omhandlede periode med op til 15 dage. I sådanne tilfælde underretter betalingsorganet de berørte aktører.

2. Foruden de kontroller, der kræves i henhold til stk. 1, skal en repræsentativ statistisk prøve på mindst 5 % af partierne, der omfatter mindst 5 % af de samlede oplagrede mængder, kontrolleres fysisk for at sikre, at produkternes og lagerpartiernes mængde, art og sammensætning, emballering og mærkning opfylder kravene til privat oplagring og de angivelser, som aktøren har anført i sit bud eller sin ansøgning.

I tilfælde af ost gennemføres der fysiske kontroller af alle partier for at kontrollere den kontraktlige mængde.

3. I oplagringsperioden gennemfører betalingsorganet ligeledes uanmeldte kontroller på stedet for at påse den kontraktlige mængdes tilstedeværelse og identitet på det private oplagringssted og sikre, at sukker i løs afladning befinder sig i den silo, som aktøren har angivet. Kontrollen gennemføres på grundlag af en tilfældig statistisk prøve af mindst 5 % af partierne, der omfatter mindst 5 % af de samlede mængder, som der er indgået kontrakt for. Prøven må ikke omfatte mere end 25 % af de partier, som allerede er blevet kontrolleret i overensstemmelse med stk. 2, medmindre det ikke ville være muligt at foretage en kontrol på stedet af mindst 5 % af partierne, der omfatter mindst 5 % af de samlede mængder, som der er indgået kontrakt for.

Den i første afsnit omhandlede uanmeldte kontrol er ikke nødvendig, hvis betalingsorganet med aktørens samtykke har forseglet produkterne på en sådan måde, at de kontraktlige mængder ikke kan fjernes fra oplagringsstedet uden at bryde forseglingen.

4. Ved den kontraktlige oplagringsperiodes udløb eller inden påbegyndelsen af produkternes udlagring, såfremt artikel 53, stk. 3, finder anvendelse, foretager betalingsorganet kontroller på stedet for at kontrollere, at den kontraktlige forpligtelse er opfyldt, på grundlag af en dokumentkontrol af lagerregisteret og bilag samt en kontrol af tilstedeværelsen af partierne og identiteten af produkterne på det private oplagringssted.

Foruden den i første afsnit omhandlede kontrol udføres en fysisk kontrol af en repræsentativ statistisk prøve af mindst 5 % af partierne, der omfatter mindst 5 % af de samlede mængder, som der er indgået kontrakt for, for at kontrollere mængde, type, emballering og mærkning og identiteten af produkterne på det private oplagringssted.

5. Hvis betalingsorganet med aktørens samtykke har forseglet produkterne på en sådan måde, at den oplagrede mængde ikke kan fjernes fra det særskilte parti, uden at forseglingen brydes, kan de i stk. 3 og 4 omhandlede kontroller begrænses til at kontrollere, at produkterne er forseglet, og at forseglingen ikke er brudt.

▼M2

Artikel 60a

Særlige bestemmelser for kontrol vedrørende offentlig intervention og støtte til privat oplagring for mælk og mejeriprodukter

1. Hvorvidt smør, skummetmælkspulver og ost er berettiget til støtte til privat oplagring, fastlægges i overensstemmelse med de metoder, der er angivet i bilag VI, VII og VIII.

Sådanne metoder fastlægges under henvisning til de seneste udgaver af de relevante europæiske eller internationale standarder, alt efter tilfældet, der er i kraft mindst seks måneder før den første dag af tidsrummet for offentlig intervention som defineret i artikel 12 i forordning (EU) nr. 1308/2013.

2. Resultaterne af de kontroller, der er gennemført ved anvendelse af de metoder, der er fastsat i denne forordning, vurderes i overensstemmelse med bilag IX.

▼B

Artikel 61

Indberetning af kontrol

1. Betalingsorganet udarbejder en kontrolrapport senest fem arbejdsdage efter færdiggørelsen af hver gennemført kontrol på stedet og, hvor det er relevant, af de i artikel 56, stk. 3, omhandlede kontroller. I rapporten gives en nøje beskrivelse af de forskellige forhold, der er kontrolleret, og den indeholder oplysninger om følgende:

a) dato og tidspunkt for kontrollens begyndelse

b) oplysninger om eventuelt forvarsel

c) kontrollens varighed

d) de tilstedeværende ansvarlige personer

e) kontrollens art og omfang med oplysninger om, hvilke dokumenter og produkter der er undersøgt

f) resultater og konklusioner

g) hvorvidt der kræves opfølgning.

Kontrolrapporten underskrives af den ansatte fra det ansvarlige betalingsorgan og kontrasigneres enten af aktøren eller i givet fald lagerholderen eller sendes til aktøren på registrerbar vis. Rapporten indgår i betalingsdossieret.

2. Hvis produkter, som er underkastet kontrol, ikke opfylder kravene, udvides kontrollen til en større statistisk prøve, som fastlægges af betalingsorganet.

3. Betalingsorganet registrerer tilfælde af manglende overholdelse ud fra, hvor alvorlig, omfattende og varig den manglende overholdelse er, og hvor hyppigt den har fundet sted, og dette kan resultere i, at der ikke udbetales støtte, jf. artikel 62, stk. 1, eller i, at uretmæssigt udbetalt støtte til privat oplagring skal tilbagebetales, eventuelt med renter, jf. artikel 62, stk. 4.







KAPITEL II

Sanktioner og administrative foranstaltninger

Artikel 62

Sanktioner og administrative foranstaltninger vedrørende støtte til privat oplagring

1. Hvis betalingsorganet finder, at et dokument, der er fremlagt af en aktør, og som er påkrævet i henhold til delegeret forordning (EU) 2016/1238, nærværende forordning eller en gennemførelsesforordning som omhandlet i artikel 1, stk. 2, litra b), i nærværende forordning, indeholder urigtige oplysninger, og hvis disse urigtige oplysninger er afgørende for tildeling af støtten til privat oplagring, udelukker betalingsorganet aktøren fra at modtage støtte til privat oplagring for det produkt, som der er givet urigtige oplysninger om, i et år fra vedtagelsen af en endelig administrativ afgørelse om uregelmæssigheden.

2. Udelukkelsen i stk. 1 finder ikke anvendelse, hvis aktøren over for betalingsorganet kan bevise, at det forhold, der er beskrevet i nævnte stykke, skyldes force majeure eller en åbenlys fejl.

3. Uretmæssigt udbetalt støtte inddrives med renter fra de pågældende aktører. Reglerne i artikel 27 i gennemførelsesforordning (EU) nr. 908/2014 finder tilsvarende anvendelse.

4. Iværksættelse af administrative sanktioner og tilbagebetaling af uretmæssigt udbetalt støtte som omhandlet i nærværende artikel udelukker ikke indberetning af uregelmæssigheder til Kommissionen i overensstemmelse med Kommissionens forordning (EF) nr. 1848/2006 ( 6 ).







AFSNIT V

MEDDELELSER OG AFSLUTTENDE BESTEMMELSER







KAPITEL I

Meddelelser







Afdeling I

Almindelige bestemmelser om meddelelser

Artikel 63

Meddelelsesmetode

Meddelelser omhandlet i denne forordning og i gennemførelsesforordningerne, jf. artikel 1, foretages i overensstemmelse med Kommissionens forordning (EF) nr. 792/2009 ( 7 ).

Artikel 64

Meddelelser om betalingsorganer

1. Medlemsstaterne giver Kommissionen meddelelse om de godkendte betalingsorganer, som har ansvar for interventionsopkøb og -salg og støtte til privat oplagring.

2. Kommissionen stiller listen over godkendte betalingsorganer til rådighed for medlemsstaterne og offentligheden, herunder ved offentliggørelse på internettet.







Afdeling II

Meddelelser vedrørende offentlig intervention

Artikel 65

Meddelelser om oplysninger om interventionslagre

1. Medlemsstater, hvis betalingsorganer har interventionslagre, giver senest den 15. i hver måned Kommissionen meddelelse om følgende:

a) for korn og ris:

i) de oplagrede mængder ved produktionsårets begyndelse

ii) de samlede mængder, der er overtaget siden produktionsårets begyndelse

iii) de samlede mængder, der er udlagret siden produktionsårets begyndelse, opdelt, hvor det er relevant, efter anvendelsesformål eller bestemmelse, og samlet svind

iv) samlede kontraherede mængder opdelt, hvor det er relevant, efter anvendelsesformål eller bestemmelse

v) de mængder, der er afgivet tilbud for ved udgangen af den månedlige indberetningsperiode

b) for smør og skummetmælkspulver:

i) de mængder, der er på lager af hvert produkt ved den foregående måneds udgang og de mængder, der er ind- og udlagret i løbet af den måned

ii) de mængder af hvert produkt, der er blevet udlagret i løbet af den foregående måned, i henhold til forordningen om indledning af udbudsprocedure for salget af de pågældende produkter

iii) de mængder, der er på lager af hvert produkt ved den foregående måneds udgang, opdelt efter alder

c) for oksekød:

i) de mængder, der er på lager af hvert produkt ved den foregående måneds udgang og de mængder, der er ind- og udlagret i løbet af den måned

ii) de mængder af hvert produkt, der er blevet udlagret i løbet af den foregående måned, i henhold til forordningen om indledning af udbudsprocedure for salget af de pågældende produkter

iii) de mængder af hver udskæring, for hvilke der er indgået kontrakt om salg i den foregående måned

iv) de mængder af hver udskæring, for hvilke der er udstedt udlagringsanvisning i den foregående måned

v) de mængder af hver udskæring, som er opkøbt i den foregående måned

vi) ikkekontraherede lagre og fysiske lagre af hver udskæring ved udgangen af den foregående måned med angivelse af aldersstrukturen for de ikkekontraherede lagre

d) for alle produkter:

i) oplysning om, at der er indledt en udbudsprocedure, de mængder, der er tildelt, og de minimumssalgspriser, der er fastsat, hvis artikel 36 finder anvendelse

▼M1

ii) oplysninger om afsætning til ordningen for de socialt dårligst stillede, herunder det pågældende beløb (forskellen mellem salgsprisen og regnskabsværdien) og det tidspunkt, hvorpå nævnte beløb overføres til det organ, hvortil Kommissionen foretager betalinger i henhold til forordning (EU) nr. 223/2014 i overensstemmelse med artikel 38b, stk. 4, i denne forordning.

▼B

2. Kommissionen kan anmode om, at de i stk. 1 omhandlede meddelelser gives hyppigere, hvis det er nødvendigt for at sikre en effektiv forvaltning af interventionssystemet.

3. Med henblik på stk. 1, litra b), forstås ved:

a) »indlagrede mængder« : de mængder, der faktisk er blevet indlagret og eventuelt overtaget af betalingsorganet

b) »udlagrede mængder« : de mængder, der er blevet udlagret, eller, hvis køberen overtager de pågældende produkter inden udlagringen, de overtagne mængder.

4. Med henblik på stk. 1, litra c), forstås ved:

a) »ikkekontraherede lagre« : de lagre, for hvilke der endnu ikke er indgået en salgskontrakt

b) »fysiske lagre« : summen af de ikkekontraherede lagre og de lagre, for hvilke der er indgået en salgskontrakt, men som endnu ikke er blevet overtaget.







Afdeling III

Meddelelser vedrørende støtte til privat oplagring

Artikel 66

Meddelelse om oplysninger om privat oplagring

Medlemsstater, hvor der anvendes støtte til privat oplagring, giver Kommissionen meddelelse:

a) mindst en gang om ugen om de produkter og mængder, for hvilke der er indgået kontrakter i den foregående uge, opdelt efter oplagringsperiode

b) senest den 15. i hver måned for den foregående måned:

i) om de mængder produkter, der er indlagret og udlagret på et privat oplagringssted i den pågældende måned, eventuelt opdelt i kategorier

ii) om de mængder produkter, der befinder sig i privat oplagring ved den pågældende måneds udgang, eventuelt opdelt i kategorier

iii) om de mængder produkter, for hvilke den kontraktlige oplagringsperiode er udløbet

iv) om de produkter og mængder, for hvilke oplagringsperioden er blevet ændret, og de oprindelige og ændrede udlagringsdatoer, hvis oplagringsperioden er blevet afkortet eller forlænget i henhold til artikel 20, litra m), i forordning (EU) nr. 1308/2013

c) senest den 31. marts hvert år for det foregående kalenderår om resultaterne af den kontrol, der er gennemført på stedet i henhold til afsnit IV.







KAPITEL II

Afsluttende bestemmelser

Artikel 67

Ikrafttræden og anvendelse

Denne forordning træder i kraft på syvendedagen efter offentliggørelsen i Den Europæiske Unions Tidende.

Den anvendes fra den 1. oktober 2016. For så vidt angår opkøb ved offentlig intervention anvendes tabel III og IV i del V og del VI, litra b), i bilag I dog fra den 1. juli 2017.

Denne forordning er bindende i alle enkeltheder og gælder umiddelbart i hver medlemsstat.









BILAG I

KORN

DEL I

1. DEFINITION AF BESTANDDELE, SOM IKKE ER BASISKORN AF FEJLFRI KVALITET

1.1. Knækkede kerner

For hård hvede, blød hvede og byg er definitionen af »knækkede kerner« den definition, der er anført i standard EN 15587.

For majs er definitionen af »knækkede kerner« den definition, der er anført i standard EN 16378.

1.2. Kornbesats (urenheder)

a) Uudviklede kerner

For hård hvede, blød hvede og byg er definitionen af »uudviklede kerner« den definition, der er anført i standard EN 15587. For byg i Estland, Letland, Finland og Sverige forstås dog ved »uudviklede kerner« kerner, som har en egenvægt på 64 kg/hl eller derover, og som tilbydes eller udbydes til eller er underlagt intervention i disse medlemsstater, kerner, der, efter at samtlige andre i dette bilag nævnte bestanddele af kornprøven er fjernet, falder gennem slidssigter med en slidsbredde på 2,0 mm.

»Uudviklede kerner« er ikke relevant for majs.

b) Andre kornarter

For hård hvede, blød hvede og byg er definitionen af »andre kornarter« den definition, der er anført i standard EN 15587.

For majs er definitionen af »andre kornarter« den definition, der er anført i standard EN 16378.

c) Kerner angrebet af skadedyr

For hård hvede, blød hvede og byg er definitionen af »kerner angrebet af skadedyr« den definition, der er anført i standard EN 15587.

For majs er definitionen af »kerner angrebet af skadedyr« den definition, der er anført i standard EN 16378.

d) Kerner med misfarvede kim

For hård hvede og blød hvede er definitionen den definition, der er anført i standard EN 15587.

»Kerner med misfarvede kim« er ikke relevant for byg eller majs.

e) Varmebeskadigede kerner

For hård hvede, blød hvede og byg er definitionen af »varmebeskadigede kerner« den definition, der er anført i standard EN 15587.

For majs er definitionen af »varmebeskadigede kerner« den definition, der er anført i standard EN 16378.

f) Plettede kerner

For hård hvede er definitionen af »plettede kerner« den definition, der er anført i standard EN 15587.

»Plettede kerner« er ikke relevant for blød hvede, byg eller majs.

1.3. Spirede kerner

For hård hvede, blød hvede og byg er definitionen af »spirede kerner« den definition, der er anført i standard EN 15587.

For majs er definitionen af »spirede kerner« den definition, der er anført i standard EN 16378.

1.4. Andre urenheder

a) Fremmede frø

For hård hvede, blød hvede og byg er definitionen af »fremmede frø« den definition, der er anført i standard EN 15587.

For majs er definitionen af »fremmede frø« den definition, der er anført i standard EN 16378.

Ved »skadelige frø« forstås frø, der er giftige for mennesker og dyr, frø, der generer eller komplicerer rensningen og formalingen af korn, samt frø, der ændrer kvaliteten af de forarbejdede kornprodukter.

b) Fordærvede kerner

For hård hvede, blød hvede og byg er definitionen af »fordærvede kerner« den definition, der er anført i standard EN 15587.

For majs er definitionen af »fordærvede kerner« den definition, der er anført i standard EN 16378.

I standard EN 15587 er definitionen af »skimmelangrebne kerner« for hård hvede, blød hvede og byg omfattet af definitionen af »fordærvede kerner«.

c) Egentlige urenheder

For hård hvede, blød hvede og byg er definitionen af »egentlige urenheder« den definition, der er anført i standard EN 15587.

For majs er definitionen af »egentlige urenheder« den definition, der er anført i standard EN 16378.

d) Avner (for majs brudstykker af kolber)

e) Meldrøje

f) Kerner angrebet af brand og rust

For hård hvede og blød hvede er definitionen af »kerner angrebet af brand og rust« den definition, der er anført i standard EN 15587.

»Kerner angrebet af brand og rust« er ikke relevant for byg eller majs.

g) Urenheder af animalsk oprindelse.

1.5. Levende skadedyr

1.6. Melede kerner

Ved »melede kerner« af hård hvede forstås kerner, hvis indre ikke kan anses for at være helt glasagtigt. De defineres i standard EN 15585.

2. BESTANDDELE, SOM SKAL TAGES I BETRAGTNING FOR HVER KORNART VED DEFINITION AF URENHEDER

2.1. Hård hvede

Ved »kornbesats (urenheder)« forstås uudviklede kerner, kerner af andre kornarter, kerner angrebet af skadedyr, kerner med misfarvede kim, plettede kerner og varmebeskadigede kerner.

Ved »andre urenheder« forstås fremmede frø, fordærvede kerner (herunder skimmelangrebne kerner), egentlige urenheder, avner, meldrøje, kerner angrebet af brand og rust samt urenheder af animalsk oprindelse.

2.2. Blød hvede

Ved »kornbesats (urenheder)« forstås uudviklede kerner, kerner af andre kornarter, kerner angrebet af skadedyr, kerner med misfarvede kim (kun hvis de udgør mere end 8 % af indholdet) og varmebeskadigede kerner.

Ved »andre urenheder« forstås fremmede frø, fordærvede kerner (herunder skimmelangrebne kerner), egentlige urenheder, avner, meldrøje, kerner angrebet af brand og rust samt urenheder af animalsk oprindelse.

2.3. Byg

Ved »kornbesats (urenheder)« forstås uudviklede kerner, kerner af andre kornarter, kerner angrebet af skadedyr og varmebeskadigede kerner.

Ved »andre urenheder« forstås fremmede frø, fordærvede kerner (herunder skimmelangrebne kerner), egentlige urenheder, avner og urenheder af animalsk oprindelse.

2.4. Majs

Ved »kornbesats (urenheder)« forstås kerner af andre kornarter, kerner angrebet af skadedyr og varmebeskadigede kerner.

Ved »andre urenheder« forstås fremmede frø, fordærvede kerner, egentlige urenheder, brudstykker af kolber og urenheder af animalsk oprindelse.

DEL II

Metoder til bestemmelse af kvaliteten af korn, der tilbydes eller udbydes til eller er underlagt intervention

Ved bestemmelsen af kvaliteten af korn, der tilbydes eller udbydes til eller er underlagt intervention, anvendes følgende metoder, jf. artikel 4:

a) referencemetoden til bestemmelse af de bestanddele, som ikke er basiskorn af fejlfri kvalitet:

i) standard EN 15587 for blød hvede, hård hvede og byg

ii) standard EN 16378 for majs

b) referencemetoden til bestemmelse af vandindholdet er:

i) standard EN ISO 6540 for majs

ii) standard EN ISO 712 for andre kornarter end majs eller en metode baseret på infrarød teknologi, der er i overensstemmelse med standard EN 15948.

I tilfælde af tvist er det kun resultaterne fra anvendelse af standard EN ISO 6540 for majs og standard EN ISO 712 for andre kornarter end majs, der har gyldighed

c) referencemetoden til bestemmelse af, om dej af blød hvede er ikkeklæbrig og maskinbearbejdelig, er anført i del III i dette bilag

d) referencemetoden til bestemmelse af proteinindholdet i hård hvede og formalet blød hvede er:

i) standard EN ISO 20483 eller

ii) standard CEN ISO/TS 16634-2.

I tilfælde af tvist er det kun resultaterne fra anvendelse af standard EN ISO 20483, der har gyldighed

e) referencemetoden til bestemmelse af Zélény-tallet for formalet blød hvede er anført i standard EN ISO 5529

f) referencemetoden til bestemmelse af Hagberg-faldtallet (test for amylaseaktivitet) er anført i standard EN ISO 3093

g) referencemetoden til bestemmelse af indholdet af melede kerner i hård hvede er anført i standard EN 15585

h) referencemetoden til bestemmelse af egenvægten er anført i standard EN ISO 7971/3

i) prøveudtagnings- og analysemetoder til bestemmelse af mykotoksinindholdet er nævnt i bilaget til Kommissionens forordning (EF) nr. 1881/2006 ( 8 ) og fastsat i bilag I og II til Kommissionens forordning (EF) nr. 401/2006 ( 9 ).

DEL III

Metode til bestemmelse af, om dej af blød hvede er ikkeklæbrig og maskinbearbejdelig

1. Betegnelse

Metode til prøvebagning af hvedemel.

2. Anvendelsesområde

Metoden anvendes på hvedemel, som er fremstillet på en laboratoriemølle, til fremstilling af gærbrød.

3. Princip

I en nærmere angivet æltemaskine fremstilles en dej af mel, vand, gær, salt og sukker. Efter afvejning og rundvirkning hviler dejstykkerne i 30 minutter. De rundvirkes så anden gang, anbringes på bageplader, raskes en bestemt tid og bages. Dejens teknologiske egenskaber noteres. Brødene vurderes ud fra deres volumen og højde.

4. Ingredienser

4.1. Gær

Aktivt tørgær Saccharomyces cerevisiae, type DHW-Hamburg-Wansbeck, eller ingrediens med samme egenskaber.

4.2. Ledningsvand

4.3. Sukker-salt-ascorbinsyreopløsning

Opløs 30,0 ± 0,5 g natriumklorid (handelskvalitet), 30,0 ± 0,5 g sukker (handelskvalitet) og 0,040 ± 0,001 g ascorbinsyre i 800 ± 5 g vand. Opløsningen fremstilles frisk hver dag.

4.4. Sukkeropløsning

Opløs 5 ± 0,1 g sukker (handelskvalitet) i 95 ± 1 g vand. Opløsningen fremstilles frisk hver dag.

4.5. Maltmel (med enzymaktivitet)

Handelskvalitet.

5. Udstyr og apparater

5.1. Prøvebageri

hvor temperaturen kan holdes mellem 22 og 25 °C.

5.2. Køleskab

som kan holde en temperatur på 4 ± 2 °C.

5.3. Vægt

Maksimal belastning 2 kg, nøjagtighed 2 g.

5.4. Vægt

Maksimal belastning 0,5 kg, nøjagtighed 0,1 g.

5.5. Analysevægt

Nøjagtighed 0,1 × 10– 3 g.

5.6. Æltemaskine

Stephen UMTA 10 med æltearm, model »Detmold« (Stephan Söhne GmbH), eller tilsvarende maskine med samme egenskaber.

5.7. Raskeskab

som kan holde en temperatur på 30 ± 1 °C.

5.8. Åbne plastkasser

fremstillet af polymethylmethacrylat (plexiglas, perspex). Indvendige mål: 25 × 25 cm, højde 15 cm, godstykkelse 0,50 ± 0,05 cm.

5.9. Kvadratiske plastplader

fremstillet af polymethylmethacrylat (plexiglas, perspex). Mindst 30 × 30 cm, tykkelse 0,50 ± 0,05 cm.

5.10. Rundvirker

Brabender rundvirker (Brabender OHG) eller tilsvarende maskine med samme egenskaber.

6. Prøveudtagning

Efter standard EN ISO 24333.

7. Fremgangsmåde

7.1. Bestemmelse af vandbindingsevne

Vandbindingsevnen bestemmes efter ICC-standard nr. 115/1.

7.2. Bestemmelse af tilsætning af maltmel

Bestem melets »faldtal« efter standard EN ISO 3093. Hvis »faldtallet« er højere end 250, bestemmes ud fra en række blandinger af mel med stigende mængder maltmel den mængde maltmel, som kræves for at få et faldtal på 200-250 (punkt 4.5). Hvis »faldtallet« er under 250, skal maltmel ikke tilsættes.

7.3. Reaktivering af tørgær

Opvarm sukkeropløsning (punkt 4.4) til 35 ± 1 °C. Hæld en vægtdel tørgær i fire dele af den tempererede sukkeropløsning. Der omrøres ikke. Om nødvendigt roteres glasset.

Lad opløsningen hvile i 10 ± 1 minut. Derefter omrøres der, indtil der fås en homogen suspension. Denne suspension anvendes inden for de næste 10 minutter.

7.4. Temperering af mel og dejvæske

Temperaturen af mel og vand skal være sådan, at dejens temperatur efter æltningen er 27 ± 1 °C.

7.5. Dejens sammensætning

Afvej med en nøjagtighed på 2 g 10 y/3 g mel »as is«, svarende til 1 kg med 14 % vandindhold, hvor »y« er den melmængde, der er anvendt i farinografundersøgelsen (se ICC-standard nr. 115/1).

Afvej med en nøjagtighed på 0,2 g den mængde maltmel, som er nødvendig for at bringe »faldtallet« inden for området 200-250 (punkt 7.2).

Afvej 430 ± 5 g sukker-salt-ascorbinsyreopløsning (punkt 4.3) og tilsæt vand til en samlet masse (på (x – 9) 10 y/3 g (se punkt 10.2), hvor »x« er den mængde vand, der er anvendt i farinografundersøgelsen (se ICC-standard nr. 115/1). Den totale masse af væsken (normalt mellem 450 og 650 g) skal bestemmes med en nøjagtighed på 1,5 g.

Afvej 90 ± 1 g gærsuspension (punkt 7.3).

Noter den samlede masse af dejen (P), som er summen af masserne af mel, sukker-salt-ascorbinsyreopløsning plus vand, gærsuspension og maltmel.

7.6. Æltning

Først tempereres æltemaskinen ved hjælp af lunkent vand til 27 ± 1 °C.

Hæld så de flydende ingredienser i maskinen, dernæst melet og maltmelet.

Start æltemaskinen (hastighed 1, 1 400 omdr./min.), og lad den køre i 60 sekunder. 20 sekunder efter æltningens start drejes skraberen, som sidder i låget af æltemaskinen, to omgange.

Mål dejens temperatur. Hvis den ligger uden for intervallet 26-28 °C, kasseres dejen, og en ny æltes, efter at ingrediensernes temperatur er justeret.

Bedøm dejens beskaffenhed og karakteriser den ved et af følgende udtryk:

— ikkeklæbrig og maskinbearbejdelig, eller

— klæbrig og ikkemaskinbearbejdelig.

For at kunne bedømmes som »ikkeklæbrig og maskinbearbejdelig« umiddelbart efter æltningen skal dejen danne en sammenhængende masse, som knap nok hænger i æltekedlens sider og æltearm. Dejen skal kunne samles og fjernes fra æltemaskinen med hånden på én gang og uden væsentlige tab.

7.7. Afvejning og rundvirkning

Afvej med en relativ nøjagtighed på 2 g tre dejstykker efter formlen:

p = 0,25 P, hvor:

p = det afvejede stykke dejs masse

P = dejens samlede masse.

Rundvirk straks dejstykkerne i 15 sekunder i rundvirkeren (punkt 5.10) og anbring dem dernæst på de kvadratiske plastplader (punkt 5.9). Dæk dem med de omvendte plastkasser (punkt 5.8) og anbring dem i raskeskabet (punkt 5.7) i 30 ± 2 minutter.

Der må ikke drysses med mel.

7.8. Formning

Bring dejstykkerne på plastpladerne, stadigvæk dækket af de omvendte plastkasser, hen til rundvirkeren (punkt 5.10) og giv igen hvert dejstykke en rundvirkning på 15 sekunder. Plastkassen, der dækker dejstykket, må først fjernes umiddelbart inden rundvirkningen. Bedøm igen dejens beskaffenhed og karakteriser den ved et af følgende udtryk:

a) ikkeklæbrig og maskinbearbejdelig, eller

b) klæbrig og ikkemaskinbearbejdelig.

For at kunne bedømmes som »ikkeklæbrig og maskinbearbejdelig« må dejen kun i ringe grad eller slet ikke hæfte til siderne i rundvirkerens kammer, så den, mens maskinen arbejder, frit kan rotere om sig selv og danne en kugle. Efter rundvirkningen må dejen ikke klæbe til siderne i rundvirkerens kammer, når låget tages af, eller kammeret svinges op.

8. Prøvningsrapport

Prøvningsrapporten skal indeholde oplysning om:

a) dejens beskaffenhed efter æltning og formning (anden rundvirkning)

b) »faldtal« af melet uden tilsætning af maltmel

c) afvigelser fra det normale

d) hvilken metode der er brugt

e) alle referencer, der er nødvendige for at identificere prøven.

9. Generelle bemærkninger

9.1. Formlen til beregning af mængden af dejvæske er baseret på følgende:

Tilsætning af x ml vand til en melmængde, der svarer til 300 g mel med 14 % vandindhold, giver den ønskede dejkonsistens. Da der bruges 1 kg mel (14 % vandindhold), og x refererer til 300 g mel, skal der til bagetesten bruges x g vand, divideret med 3, ganget med 10, derfor 10 x/3 g.

De 430 g sukker-salt-ascorbinsyreopløsning indeholder 15 g salt og 15 g sukker. De 430 g opløsning indgår i dejvæsken. Hvis man altså vil tilsætte 10 x/3 g vand til dejen, må der tilsættes (10 x/3 + 30) g dejvæske bestående af 430 g sukker-salt-ascorbinsyreopløsning og noget ekstra vand.

Skønt noget af det vand, der tilsættes sammen med gærsuspensionen, absorberes af gærcellerne, indeholder suspensionen også »frit« vand. Det skønnes, at 90 g gærsuspension indeholder 60 g »frit« vand. For at foretage en korrektion på 60 g for dejvæsken, hvor det frie vand i gærsuspensionen medregnes, skal der tilsættes (10 x/3 + 30) – 60 g vand. Dette giver følgende: (10 x/3 + 30) – 60 = 10 x/3 – 30 = (x/3 – 3) 10 = (x – 9) 10/3, hvilket svarer til formlen i punkt 7.5. Hvis f.eks. vandmængden i farinografundersøgelsen bestemmes til 165 ml, indsættes denne værdi i formlen, så at de 430 g sukker-salt-ascorbinsyreopløsning skal forhøjes til en samlet masse på:

(165 – 9) 10/3 = 156 × 10/3 = 520 g.

9.2. Denne metode er ikke direkte anvendelig på hvede. Fremgangsmåden, som må anvendes for at kunne karakterisere hvedes bageegenskab, er følgende:

Rens hvedeprøven og bestem vandindholdet i den rensede hvede. Undlad at konditionere hveden, hvis vandindholdet ligger inden for området 15,0 til 16,0 %. I andre tilfælde reguleres hvedens vandindhold til 15,5 ± 0,5 % mindst tre timer før formalingen.

Heraf fremstilles melet, idet man anvender en laboratoriemølle Bühler MLU 202 eller en Brabender Quadrumat Senior eller et apparat med samme karakteristika.

Vælg en sådan fremgangsmåde ved formalingen, at der fremstilles et mel med en udmalingsgrad på mindst 72 % og med et askeindhold på mellem 0,50 og 0,60 % på tørstofbasis.

Bestem askeindholdet i melet efter bilag II til Kommissionens forordning (EU) nr. 234/2010 ( 10 ) og vandindholdet i henhold til nærværende forordning. Beregn udmalingsgraden efter følgende ligning:

E = (((100 – f) F)/(100 – w) W) × 100 %

hvor:

E = udmalingsgrad

f = vandindhold i melet

w = vandindhold i hveden

F = fremstillet melmængde med vandindhold f

W = formalet hvedemængde med vandindhold w.

Bemærk: Nærmere oplysning om ingredienser og apparater fremgår af dokument T/77.300 af 31. marts 1977 publiceret af Instituut voor Graan, Meel en Brood, TNO — Postbus 15, Wageningen, Nederlandene.

DEL IV

Prøveudtagnings- og analysemetoder for korn

1. For hvert parti korn konstateres kvalitetsegenskaberne på grundlag af en repræsentativ prøve, der fremstilles af prøver, der udtages af hver leverance, dog mindst én prøve for hver 60 t.

2. De referencemetoder, der anvendes til bestemmelse af kvaliteten af det korn, der tilbydes eller udbydes til eller er underlagt intervention, er fastsat i del I, II og III i dette bilag.

3. I tilfælde af tvist underkaster betalingsorganet på ny de pågældende produkter den fornødne kontrol, og omkostningerne herved afholdes af den tabende part.

DEL V

Prisforhøjelser og -nedsættelser

Tabel I







Prisforhøjelser for vandindhold for andre kornarter end majs Vandindho